ເວລາອອກຂ່າວ: 2021-01-13 09:31:02 | ຜູ້ຂຽນ : admin2 | ຈຳນວນຄົນເຂົ້າຊົມ: 76 | ຄວາມນິຍົມ:\nໃນວັນທີ2ມັງກອນ 2021 ນີ້, ຄະນະພັກ-ຄະນະບັນຊາກອງ ບັນຊາການທະຫານແຂວງຈໍາ ປາສັກ. ນໍາໂດຍ ສະຫາຍ ພັນໂທ ພູວຽງ ຈັນທະລັງສີ ຮອງຫົວ ໜ້າການທະຫານ ຫົວໜ້າຫ້ອງເສ ນາທິການທະຫານແຂວງຈໍາປາ ສັກ, ພ້ອມຄະນະ ແລະ ນັກວິຊາ ການໄດ້ເຄື່ອນໄຫວກວດກາ ແຄັມບໍລິສັດ SK ທີ່ຈະມອບ ໃຫ້ກອງບັນຊາການທະຫານ ແຂວງຈໍາປາສັກ ຢູ່ທີ່ແຄັມບໍລິສັດ SK ເຊປຽນ-ເຊ ນໍ້ານ້ອຍເມືອງ ປາກຊ່ອງ ແຂວງຈໍາປາສັກ. ຜ່ານການກວດກາຕົວຈິງລວມ ມີເຮືອນນອນ 32 ຫຼັງປະເພດ ເຮືອນກໍ່ຊັ້ນດຽວ, ສໍາລັບ4ຫຼັງ ບໍ່ທັນໄດ້ດໍາເນີນການກວດກາ ເພາະຍັງມີເຄື່ອງອຸປະກອນຮັບ ໃຊ້ຕ່າງໆໃນແຕ່ລະຫຼັງ. ໂອກາດນີ້, ສະຫາຍ ພັນໂທ ພູວຽງ ຈັນທະລັງສີ ຮອງຫົວ ໜ້າຫ້ອງເສນາທິການທະຫານ ແຂວງ ແລະ ທ່ານ ອໍາພອນ ໂພທິແສງ ເລຂາຝ່າຍຈັດຊື້້-ຈັດຈ້າງບໍລິສັດ SK ໄດ້ເຊັນ ບົດບັນທຶກການກວດກາຮ່ວມ ກັນ. ເພື່ອເຮັດໃຫ້ການກວດກາ ໃນຄັ້ງນີ້, ມີຄວາມໝາຍຄວາມ ຄໍາຄັນ ແລະ ໜັກແໜ້ນຂຶ້ນຕື່ມ. ພາຍຫຼັງທີ່ໄດ້ເຊັນບົດບັນທຶກ ດັ່ງກ່າວແລ້ວຈະມອບໃຫ້ກໍາ ລັງທະຫານປ້ອງກັນເປັນຜູ້ ຮັບຜິດຊອບເບິ່ງແຍງຮັກສາ ຈົນກວ່າຈະຮອດມື້ເປີດພິທີ ມອບ-ຮັບຕົວຈິງ. ສຳລັບແຄັມ SK ດັ່ງກ່າວເປັນບ່ອນພັກອາ ໄສຂອງນັກວິຊາການກໍ່ສ້າງ ຂອງບໍລິສັດ SK ຂອງປະເທດ ເກົາຫຼີທີ່ມາດໍາເນີນການກໍ່ສ້າງ ເຂື່ອນເຊປຽນ-ເຊນໍ້ານ້ອຍໃນໄລ ຍະຜ່ານມາ ແລະ ພາຍຫຼັງສ້າງ ເຂື່ອນດັ່ງກ່າວສໍາເລັດທາງບໍ ລິສັດ SK ຈິ່ງໄດ້ຕົກລົງມອບ ແຄັມດັ່ງກ່າວໃຫ້ກອງບັນຊາ ການທະຫານແຂວງຈໍາປາສັກ, ເປັນຜູ້ຮັກສາ ແລະ ເພື່ອນໍາໃຊ້ ເຂົ້າໃນວຽກງານຕົວຈິງຕາມ ຄວາມເໝາະສົມ. ໂດຍ : ວິໄລພອນ ວົງວິສອນ


ກອງປະຊຸມ “ພົບປະວິສາຫະກິດຫວຽດນາມ, ຊາວຫວຽດນາມ ລົງທຶນ, ດຳເນີນທຸລະກິດຢູ່ທາງພາກເໜືອລາວ” - ຂ່າວພາບຫວຽດນາມ\nກອງປະຊຸມ “ພົບປະວິສາຫະກິດຫວຽດນາມ, ຊາວຫວຽດນາມ ລົງທຶນ, ດຳເນີນທຸລະກິດຢູ່ທາງພາກເໜືອລາວ”\nກອງປະຊຸມໄດ້ເຫັນດີຜັນຂະຫຍາຍບັນດາວຽກງານກະກຽມ, ກ້າວໄປເຖິງການສ້າງຕັ້ງສະມາຄົມວິສາຫະກິດຫວຽດນາມ ລົງທຶນ, ດຳເນີນທຸລະກິດຢູ່ທາງພາກເໜືອຂອງລາວ (BACI ທິດເໜືອລາວ).\n(ຄະນະບໍລິຫານຊົ່ວຄາວເຊິ່ງລວມມີຜູ້ຕາງໜ້າວິສາຫະກິດຂອງ 8 ແຂວງ)\nວັນທີ 13 ທັນວາ, ສະຖານກົງສູນຫວຽດນາມ ປະຈຳຫຼວງພະບາງ ໄດ້ຈັດກອງປະຊຸມວິສາຫະກິດຫວຽດນາມ, ຊາວຫວຽດນາມ ລົງທຶນ, ດຳເນີນທຸລະກິດຢູ່ທາງພາກເໜືອຂອງລາວ. ມີວິສາຫະກິດຫວຽດນາມ ກວ່າ 50 ແຫ່ງທີ່ມາຈາກ 8 ແຂວງທາງພາກເໜືອຂອງລາວ ແລະ ຜູ້ຕາງໜ້າບັນດາຫ້ອງການທີ່ມີໜ້າທີ່ກ່ຽວຂ້ອງຂອງສະຖານທູດ, ສະມາຄົມວິສາຫະກິດຫວຽດນາມ ຮ່ວມມື ແລະ ລົງທຶນຢູ່ລາວ (BACI) ເຂົ້າຮ່ວມກອງປະຊຸມ.\nກອງປະຊຸມແມ່ນໂອກາດເພື່ອໃຫ້ບັນດາອົງການທີ່ມີໜ້າທີ່ຮັບຟັງຄຳເຫັນຂອງບັນດາຜູ້ແທນວິສາຫະກິດກ່ຽວກັບບັນດາຄວາມຫຍຸ້ງຍາກ, ຂໍ້ຕິດຄັດເຊິ່ງວິສາຫະກິດພວມປະເຊີນໜ້າ; ພ້ອມທັງຮັບຮອງເອົາບັນດາຄຳເຫັນ, ຂໍ້ສະເໜີແນະກັບບັນດາອົງການທີ່ມີໜ້າທີ່ເພື່ອຊອກຫາທິດທາງແກ້ໄຂ, ຊ່ວຍວິສາຫະກິດເຄື່ອນໄຫວຢ່າງສະດວກ.\nກອງປະຊຸມໄດ້ເຫັນດີຜັນຂະຫຍາຍບັນດາວຽກງານກະກຽມ, ກ້າວໄປເຖິງການສ້າງຕັ້ງສະມາຄົມວິສາຫະກິດຫວຽດນາມ ລົງທຶນ, ດຳເນີນທຸລະກິດຢູ່ທາງພາກເໜືອຂອງລາວ (BACI ທິດເໜືອລາວ), ດ້ວຍບາດກ້າວທຳອິດແມ່ນສ້າງຕັ້ງຄະນະບໍລິຫານຊົ່ວຄາວເຊິ່ງລວມມີຜູ້ຕາງໜ້າວິສາຫະກິດຂອງ 8 ແຂວງ.


Beauty – Page5– Kuanjai Magazine\nຫວານລະມຸນດັ່ງເຈົ້າຍິງ!!! ສ່ອງໝໍແນ່ງ ຈັນດາລີ ກັບແຊັດຖ່າຍແບບຊຸດນີ້… ຫວານລະມູນຈົນດອກໄມ້ຍັງອາຍ.\nໝົດ Passion ກັບວຽກທີ່ເຮັດຈະໄປຕໍ່ແນວໃດ??? ມາເບິ່ງ!!5ເຄັດລັບແກ້ອາການໝົດໄຟໃນການເຮັດວຽກ…\nເງິນທີ່ຫາມາໄດ້ຈາກນໍ້າເຫື່ອນໍ້າແຮງ ຕ້ອງເອົາໄປຊື້ສິ່ງທີ່ຕ້ອງການໃຫ້ຄຸ້ມຄ່າເມື່ອຍ!! ແລ້ວທ້າຍເດືອນກໍຕ້ອງມານັ່ງອຸກໃຈ ເງິນບໍ່ພໍຈ່າຍ-ບໍ່ເຫຼືອເງິນເກັບ… ຕ້ອງຮູ້ຕັດລາຍຈ່າຍທີ່ບໍ່ເປັນອອກ!!!\n“ຄິດໃຫ້ໄດ້ ໃຊ້ໃຫ້ເປັນ” ຫຼາຍຄົນມັກຈະຄິດວ່າ ເງິນທີ່ເຮົາໄດ້ມາຈາກນໍ້າເຫື່ອນໍ້າແຮງນັ້ນ ຄວນເອົາໄປໃຊ້ໃນສິ່ງທີ່ເຮົາຕ້ອງການ ໃຊ້ເງິນແບບຄຸ້ມຄ່າກັບການຊອກມາ ຖ້າຄິດແນວນັ້ນກໍບໍ່ຜິດ ແຕ່ໝັ້ນໃຈແລ້ວຫຼືບໍ່ວ່າ ການໃຊ້ເງິນຂອງທ່ານນັ້ນຄຸ້ມຄ່າທີ່ສຸດ ເຊິ່ງວາລະສານຂວັນໃຈສະບັບນີ້ ໄດ້ນຳເອົາວິທີການຈ່າຍເງິນແບບບໍ່ຈຳເປັນມາຝາກ ເພື່ອບໍ່ຕ້ອງມີໜີ້ໃນສິ່ງທີ່ບໍ່ຈຳເປັນ ແລະ ຍັງມີເງິນທ້ອນອີກ. ອຸປະກອນເອເລັກໂຕຼນິກ ເຖິງວ່າສະໄໝນີ້ອຸປະກອນເອເລັກໂຕຼນິກຫຼາຍໆຊະນິດຈະມີຄວາມຈຳເປັນຕໍ່ຊີວິດປະຈໍາວັນກໍຕາມ ແຕ່ກໍບໍ່ໄດ້ໝາຍຄວາມວ່າທ່ານຈະຕ້ອງໃຊ້ເງິນໄປກັບການຊອກຊື້ອຸປະກອນລຸ້ນໃໝ່ຢູ່ຕະຫຼອດ ສິ່ງທີ່ທ່ານຊື້ມາໃນມື້ນີ້ ອາດຈະເປັນລຸ້ນໃໝ່ກໍຕາມ ແຕ່ເມື່ອຮອດປີໜ້າ ລຸ້ນໃໝ່ກວ່າປີນີ້ກໍຈະອອກມາຄືກັນ ແລະ ລຸ້ນໃໝ່ທີ່ເຮົາຊື້ກໍຈະເປັນລຸ້ນເກົ່າ ຖ້າເຮົາຍັງຊື້ເຄື່ອງໄປຕາມການເວລາແນວນີ້ທຸກໆປີ ເຮົາກໍຈະບໍ່ມີເງິນໄວ້ເຫຼືອຖົງເລີຍ ແຖມຍັງໃຊ້ເຄື່ອງບໍ່ຄຸ້ມອີກ ເພາະຫາກໍຊື້ແຕ່ກໍຕ້ອງຊື້ໃໝ່ອີກແລ້ວ ເຄື່ອງຕົກແຕ່ງເຮືອນ ໃຜທີ່ມັກຕົກແຕ່ງເຮືອນດ້ວຍການຊື້ເຄື່ອງ ຫຼື ສິ່ງຂອງມະຍ໋ອກມະແຍ໋ກ ມາປະດັບເຮືອນນັ້ນ ຂໍບອກເລີຍວ່າ ໃຫ້ຢຸດ ເຖິງວ່າເຄື່ອງເຫຼົ່ານັ້ນຈະຊ່ວຍໃຫ້ເຮືອນແນມເບິ່ງແລ້ວງາມຕາຂຶ້ນກໍຕາມ ແຕ່ຖ້າເຮົາຊື້ຫຼາຍ ເຮົາກໍເປືອງເງິນຫຼາຍເທົ່ານັ້ນ ລອງຊອກວິທີທີ່ປະຢັດກວ່າຄື ເຟີນີເຈີ້ ບາດດຽວເລີຍ ນອກຈາກຈະ ປະຢັດເງິນແລ້ວ ກໍຍັງມີຄວາມພູມໃຈກັບສິ່ງນັ້ນອີກດ້ວຍ. ລົດ ສຳລັບຄົນຮັກລົດ ເມື່ອເຫັນລົດລຸ້ນໃໝ່ໆ ກໍອົດໃຈບໍ່ໄດ້ທີ່ຢາກຊື້ລົດໃໝ່ ແລະ ພະຍາຍາມຊອກຫາຈຸດບົກຜ່ອງ ຫລື …\nນີ້ແຫຼະແມ່ຍິງລາວ!! ລວມນາງງາມຕົວແທນປະເທດລາວ ທີ່ໄປຄວ້າລາງວັນໃນເວທີລະດັບສາກົນ ປະຈໍາປີ 2019… ແຕ່ລະຄົນບໍ່ທໍາມະດາອີ່ຫຼີ!!!\nແມ່ຍິງລາວເກັ່ງ ແລະ ບໍ່ໄດ້ດ້ອຍໄປກວ່າປະເທດໃດໃນໂລກ!!! ຄໍາເວົ້ານີ້ ເປັນຄໍາເວົ້າທີ່ ຂວັນໃຈ ຕັ້ງຂຶ້ນ ແລະ ເຊື່ອຢ່າງສຸດໃຈ ຕັ້ງແຕ່ເລີ່ມເປີດ ວາລະສານ ຂວັນໃຈ ແລະ ຕັ້ງໂຕເອງວ່າເປັນວາລະສານແມ່ຍິງ ອັນດັບຕົ້ນໆຂອງປະເທດລາວ ທີ່ສົ່ງເສີມແມ່ຍິງລາວໃຫ້ກ້າວຂຶ້ນສູ່ຄວາມເປັນສາກົນມາໂດຍຕະຫຼອດ. ຕະຫຼອດໄລຍະ 10 ກວ່າປີ ທີ່ວາລະສານ ຂວັນໃຈ ເຮັດໜ້າທີ່ນໍາສະເໜີຂ່າວສານ-ສາລະໜ້າຮູ້ຕ່າງໆ ທີ່ເຊື່ອວ່າຈະເປັນປະໂຫຍດແກ່ແມ່ຍິງລາວຫຼາຍທີ່ສຸດ ແລະ ຂວັນໃຈ ກໍໄດ້ເຫັນເຖິງພັດທະນາຄວາມສາມາດຂອງແມ່ຍິງລາວ ທີ່ນັບມື້ນັບກ້າວຂຶ້ນ ມີບົດບາດທຽບເທົ່າກັບຫຼາຍໆປະເທດໃນສາກົນ ໂດຍເຮົາຈະມັກເຫັນຂ່າວຄາວມາຕະຫຼອດວ່າ ແມ່ຍິງລາວເທິງເວທີສາກົນ, ແມ່ຍິງລາວຄວ້າລາງວັນຈາກເວທີນັ້ນນີ້… ຄືດັ່ງບັນດານາງງາມລາວທີ່ມີໂອກາດໄປປະກວດເວທີລະດັບສາກົນ ແລະ ລະດັບໂລກ ແລ້ວສາມາດຍາດລາງວັນມາໄດ້ ທີ່ ຂວັນໃຈ ຈະມານໍາສະເໜີໃນມື້ນີ້ ເພື່ອເປັນການຕອກຍໍ້າວ່າ ແມ່ຍິງລາວເກັ່ງ ແລະ ບໍ່ໄດ້ດ້ອຍໄປກວ່າປະເທດໃດໃນໂລກ ເຊິ່ງວ່າຈະມີໃຜແດ່ນັ້ນເຮົາໄປເບິ່ງນໍາກັນເລີຍ… ເລີ່ມຈາກນາງງາມຈາກເວທີ Miss Teen Laos ທີ່ຫາກໍປະກວດມາໃໝ່ໆມາດໆ ຄືນ້ອງ ໂສລະຍາ ລີນ ຄອນດີ ຕົວແທນປະເທດລາວໄດ້ເດີນທາງໄປປະກວດ Miss …\nເມື່ອຄວາມຮັກເຮັດໃຫ້ທໍລະມານ… ສິ່ງທີ່ຈະຕ້ອງເຮັດຄືກັບມາຮັກຕົວເອງໃຫ້ເປັນ!!! ເລື່ອງຂອງການອົກຫັກ, ຄວາມໝົດຫວັງ, ຄວາມຜິດພາດ ທຸກຄົນລ້ວນແລ້ວແຕ່ເຄີຍປະສົບພົບພໍ້ກັນມາໝົດ ເພາະຊີວິດຄົນເຮົາທຸກຄົນ ບໍ່ມີໃຜທີ່ຈະປະສົບກັບຄວາມສົມຫວັງໄດ້ 100% ແຕ່ເຮົາຈະສາມາດຮັບມືກັບສິ່ງເຫຼົ່ານັ້ນໄດ້ແບບໃດ ຖ້າສະໝອງຂອງເຮົາຍັງຈົດຈຳ ແຕ່ເລື່ອງທີ່ ເຂົາເຮັດໃຫ້ຈິດໃຈເຮົາມີແຕ່ຄວາມເຈັບປວດ. ເຖິງຢ່າງໃດກໍຕາມ, ເຮົາກໍຕ້ອງດຳເນີນຊີວິດຕໍ່ໄປໃຫ້ໄດ້ເພື່ອຄົນທີ່ຮັກເຮົາ ເຊັ່ນໝູ່ເພື່ອນ ແລະ ຄອບຄົວ ຈົ່ງໃຫ້ໂອກາດຕົວເອງ ປົດປ່ອຍເລື່ອງລາວ ແລະ ເລີ່ມຕົ້ນໃໝ່ອີກຄັ້ງ ໂດຍການອອກໄປທ່ອງທ່ຽວ ກັບຄອບຄົວ ແລະ ໝູ່ເພື່ອນ ເພື່ອຮຽນຮູ້ສິ່ງໃໝ່ໆ ເລືອກຫຼີ້ນກິດຈະກໍາ ທີ່ມີການເຄື່ອນໄຫວຕໍ່ຮ່າງກາຍ ເມື່ອໄດ້ມີໂອກາດອອກໄປທ່ອງທ່ຽວແລ້່ວ ກໍຕ້ອງໄປບ່ອນທີ່ ບໍ່ເຄີຍໄປ ເພື່ອລອງໄປສໍາພັດຜູ້ຄົນທີ່ບໍ່ເຄີຍພົບມາກ່ອນ ເມື່ອທ່ານຕ້ອງການລະບາຍ ກໍໄຫ້ອອກມາຫຼາຍເທົ່າທີ່ຈະຫຼາຍໄດ້ ເພາະການໄຫ້ອອກມານັ້ນ ສາມາດປົດປ່ອຍຄວາມທຸກໃຈອອກມາພ້ອມກັບນໍ້າຕາ ເພື່ອເຮັດໃຫ້ສະບາຍໃຈຂຶ້ນໄດ້ ໃນເວລາຕໍ່ໄປ ຫຼັງຈາກນັ້ນ, ກໍໃຫ້ອະໄພຕົນເອງ ທີ່ເຄີຍເສຍນໍ້າຕາ-ເສຍໃຈ ໃຫ້ກັບຄົນໆນັ້ນ ແລ້ວກັບມາຢູ່ກັບຕົວເອງ ເລືອກເຮັດວຽກທີ່ ເຮັດເພື່ອສັງຄົມດີກວ່າ ຫາກມີເວລາວາງກໍໃຫ້ນັ່ງສຳມາທິ ສວາດມົນຂໍພອນ ພະລັງແຫ່ງສໍາມາທິ ຈະສາມາດຊ່ວຍໃຫ້ທ່ານສະບາຍທັງກາຍ …\nພາສາວໆ ມາສໍາພັດຄວາມງົດງາມ ແລະ ຊົງຄຸນຄ່າກັບ! Sasyratn Jewelry… ທີ່ສາຂາໃໝ່ທີ່ Lao Plaza…\nSasyratn Jewelry ເປີດສາຂາໃໝ່ທີ່ Lao Plaza ໃຫ້ສາວໆ ໄດ້ສໍາພັດຄວາມງົດງາມ ແລະ ຊົງຄຸນຄ່າ ໃນຄໍ່າຄືນຂອງວັນທີ 12 ທັນວາ 2019 ທີ່ຜ່ານມາ… ໂດຍມີເຊລເລບ, ດາລາ, ນັກທຸລະກິດ ແລະ ຜູ້ທີ່ສົນໃຈເຂົ້າຮ່ວມສະແດງຄວາມຍິນດີ ແລະ ຮ່ວມສໍາພັດ ກັບການເປີດຕົວເຄື່ອງປະດັບພອຍ ຄໍເລັກຊັ່ນໃໝ່ ທີ່ທາງຮ້ານຈັດຂຶ້ນມາເປັນພິເສດສໍາລັບພິທີເປີດສາຂາໃໝ່ໃນຄັ້ງນີ້, ພ້ອມທັງມີໂປຣໂມຊັ່ນພິເສດສໍາລັບຜູ້ທີ່ຊື້ເຄື່ອງປະດັບມື້ງານ ແມ່ນຈະໄດ້ຮັບສ່ວນຫຼູດນໍາອີກ ແລະ ລາຍໄດ້ສ່ວນໜຶ່ງຈາກການຂາຍເຄື່ອງໃນມື້ງານ ແມ່ນຈະຮ່ວມສົມທົບທຶນເພື່ອການກຸສົນພ້ອມ!!! ຕະຫຼອດຄໍ່າຄື່ນອັນງົດງາມ ແລະ ຊົງຄຸນຄ່າ ເນື່ອງໃນໂອກາດເປີດສາຂາໃໝ່ນີ້ ນອກຈາກຈະໄດ້ສໍາພັດກັບເຄື່ອງປະດັບອັນຊົງຄຸນຄ່າຫຼາກຫຼາຍປະເພດແລ້ວ ແຂກທີ່ເຂົ້າຮ່ວມງານຍັງໄດ້ຮັບຊົມການເດີນແບບ ໂຊຊຸດເຄື່ອງປະດັບທີ່ສຸດແສນຈະງົດງາມນໍາອີກ… ເຊິ່ງນໍາທີມໂດຍ ເຈົ້າຂອງແບຣນ Sasyratn Jewelry ທ່ານນາງ ສາສີຣັດ ສຸພານຸວົງ ໂຢໂຢ່ ມະນີພູໄຊ Miss Champa Laos ໂສລະຍາ ຄອນດີ Miss …\nຄອບຄົວສຸກສັນ!!! ໂອປໍ-ໝໍໂອກ ພານ້ອງອາລີນ-ອາລັນ ເຊັກອິນທີ່ຫຼວງພະບາງ ປະເທດລາວ ເນື່ອງໃນວັນຄ້າຍວັນເກີດ ແມ່ໂອປໍ…\nຖືເປັນຄອບຄົວຕົວຢ່າງແຫ່ງປີເລີຍກໍວ່າໄດ້ ສໍາລັບຄອບຂອງ ພິທີກອນ-ດາຣາຊື່ດັງ (ປະເທດໄທ) ໂອປໍ ແລະ ໝໍໂອກ ພ້ອມດ້ວຍລູກສາວ-ລູກຊາຍຝາແຝດ ນ້ອງລີນ-ອາລັນ ເພາະຖ້າໃຜໄດ້ຕິດຕາມຄອບຄົວນີ້ຢູ່ ກໍຈະຕ້ອງຫຼົງຮັກໃນຄວາມອົບອຸ່ນຂອງພໍ່ໂອກ-ແມ່ໂອບ ແລະ ຫຼົງໃນຄວາມໜ້າຮັກຂອງ ນ້ອງອາລີນ-ອາລັນ ແບບຫ້າມໃຈບໍ່ຢູ່ກັນເລີຍແຫຼະ! ຄືດັ່ງແອັດມິ້ນເອງກໍເປັນຄົນໜຶ່ງທີ່ຕິດຕາມຄອບຄົວນີ້ຢູ່ ແລະ ກໍຮູ້ສຶກວ່າຫຼົງຮັກຄອບຄົວນີ້ແຮງງງງ… ແລະ ມື້ຶ້ວານນີ້ ວັນທີ 16 ທັນວາ ກໍເປັນວັນຄ້າຍວັນເກີດຂອງ ແມ່ໂອປໍ ເຊິ່ງກໍມີແຟນຄຣັບເຂົ້າໄປອວຍພອນເປັນຈໍານວນຫຼວງຫຼາຍ!! ເພື່ອເພີ່ມຄວາມພິເສດໃຫ້ກັບວັນຄ້າຍວັນເກີດຂອງແມ່ໂອບ ພໍ່ໂອກ ກໍໄດ້ພາເມຍສຸດທີ່ຮັກ ແລະ ລູກໆ ມາຜ່ອນຄາຍ ເຊັກອິນທີ່ຫຼວງພະບາງ ເຊິ່ງບອກເລີຍວ່າ ໜ້າຮັກກັນທັງຄອບຄົວເລີຍແຫຼະ!!! ບັນຍາກາດຈະເປັນແນວໃດນັ້ນ ແອັດມິ້ນກໍໄດ້ເອົາມາຕ້ອນທຸກຄົນນໍາ… ພ້ອມກັບຂໍອວຍພອນເນື່ອໃນວັນຄ້າຍວັນເກີດຂອງແມ່ໂອປໍ ຂໍໃຫ້ມີຄວາມສຸກ ແລະ ເປັນທີ່ຮັກຂອງທຸກຄົນແບບນີ້ຕະຫຼອດໄປເດີ້… ຄອບຄົວສຸກສັນ ແມ່ສຸດ Strong ຂອບໃຈຮູບພາບຈາກ: Facebook: opal panisara official


ມສ ວຽງຈັນ ຈັດງານສັບປະດາການຮຽນຮູ້ວິທະຍາສາດ ສົກ 2016-2017\nToday319Yesterday754This week1073Last week4125This month14756Last month100277All days779697We have: 37 guests, 14 bots onlineYour IP: 54.80.93.234 , Today: ມ.ຖ.ນ. 25, 2017Visitors Counter\tຂຽນໂດຍ ສາວແກ້ວອຸດົມ\tມສ ວຽງຈັນ ຈັດງານສັບປະດາການຮຽນຮູ້ວິທະຍາສາດ ສົກ 2016-2017 ໂຮງຮຽນ ມສ ວຽງຈັນ ນະຄອນຫຼວງວຽງຈັນ ຈັດງານສັບປະດາການຮຽນຮູ້ວິທະຍາສາດ ປະຈຳ ສົກຮຽນ 2016-2017 ຄັ້ງທີ3ເພື່ອເປັນການຜັນຂະຫຍາຍແຜນຍຸດທະສາດປະຕິຮູບການສຶກ ສາແຫ່ງຊາດ ແລະ ປະຕິບັດຕາມແຜນການ ກະຊວງສຶກສາທິການ ແລະ ກິລາ\nທີ່ໃຫ້ຈັດຕັ້ງການຮຽນ-ການສອນພາກທິດສະດີ ແລະ ພາກປະຕິບັດຕົວຈິງ ພ້ອມທັງເປັນການສ້າງໂອກາດໃຫ້ນັກຮຽນໄດ້ເຝິກຝົນ, ກ້າຄິດ ແລະ ກ້າສະແດງອອກທາງດ້ານຄວາມຮູ້ຂອງຕົນ.ງານສັບປະດາດັ່ງກ່າວ, ໄດ້ຈັດຂຶ້ນເມື່ອວັນທີ 31 ມີນາ ຜ່ານມາ ທີ່ໂຮງຮຽນມັດທະຍົມສຶກສາວຽງຈັນໂດຍໃຫ້ກຽດເຂົ້າຮ່ວມຂອງທ່ານ ສຸດທະນີ ໄພຍະສານ ຮອງຫົວໜ້າພະແນກສຶກສາທິການ ແລະ ກິລາ ນະຄອນຫຼວງວຽງຈັນ, ທ່ານ ນາງ ວຽງສຸວັນ ພະໄຊສົມບັດ ຮັກສາການຜູ້ອຳນວຍການໂຮງຮຽນ ມສ ວຽງຈັນ, ພ້ອມດ້ວຍຜູ້ຕາງໜ້າຈາກກົມທີ່ກ່ຽວຂ້ອງ ກະຊວງສຶກສາທິການ ແລະ ກິລາ, ຜູ້ອຳນວຍການໂຮງຮຽນອ້ອມຂ້າງ, ປະທານສະມາຄົມພໍ່-ແມ່ນັກຮຽນ, ພະນັກງານຄູ-ອາຈານ,ແຂກທີ່ຖືກເຊີນຕະຫຼອດຮອດນ້ອງນັກຮຽນຢ່າງພ້ອມພຽງ.\nໂອກາດດັ່ງກ່າວ, ທ່ານ ນາງ ພອນສະໄໝ ສີຫາລາດ ຄະນະອຳນວຍການໂຮງຮຽນ ມສ ວຽງຈັນ ໄດ້ກ່າວວ່າ: ການຈັດງານໃນຄັ້ງນີ້, ແມ່ນເພື່ອເປັນການຈັດຕັ້ງຜັນຂະຫຍາຍແຜນຍຸດທະສາດປະຕິຮູບການສຶກສາແຫ່ງຊາດ ແລະ ປະຕິບັດຕາມແຜນການ ກະຊວງສຶກສາທິການ ແລະ ກິລາ ທີ່ໃຫ້ຈັດຕັ້ງການຮຽນ-ການສອນພາກທິດສະດີ ແລະ ພາກປະຕິບັດຕົວຈິງ ການຮຽນຮູ້ໃນຫ້ອງຮຽນ ແລະ ນອກຫ້ອງຮຽນ, ພ້ອມທັງເປັນການຈັດຕັ້ງຜັນຂະຫຍາຍແຜນພັດທະນາການສຶກສາຂອງພະແນກສຶກສາທິການ ແລະ ກິລາ ນະຄອນຫຼວງວຽງຈັນ, ແຜນການຮຽນ-ການສອນ ປະຈຳສົກຮຽນ 2016-2017, ການສຶກສາຮຽນຮູ້ດ້ານວິທະຍາສາດ, ສ້າງໂອກາດໃຫ້ນັກຮຽນໄດ້ເຝິກຝົນ, ກ້າຄິດ, ກ້າສະແດງອອກດ້ານຄວາມຮູ້, ສະຕິປັນຍາຫົວຄິດປະດິດສ້າງດ້ານວິທະຍາສາດທຳມະຊາດ, ວິທະຍາສາດສັງຄົມ ແລະ ວັດທະນະທຳອັນດີງາມຂອງຊາດ,ຍົກສູງຄຸນະພາບການຮຽນ-ການສອນຂອງຄູ ແລະ ນັກຮຽນພາຍໃນໂຮງຮຽນໃຫ້ໄດ້ຕາມມາດຕະຖານຂອງໂຮງຮຽນຕົວແບບຄຸນະພາບ ທັງຮັບປະກັນໃນການພັດທະນາໂຮງຮຽນໄດ້ຄົບຖ້ວນຕາມ3ລັກສະນະ ແລະ5ຫຼັກມູນຂອງການສຶກສາ.\nພາຍໃນງານດັ່ງກ່າວ, ໄດ້ມີການຈັດຖາມຕອບ-ວິທະຍາສາດ, ການແຂ່ງຂັນການເຮັດທົດລອງຂອງວິຊາຟິຊິກສາດ, ເຄມີສາດ ແລະ ຊີວະສາດ, ການແຂ່ງຂັນຈະລວດນໍ້າ, ການປຸງແຕ່ງອາຫານ, ການວາງສະແດງຜົນງານຂອງແຕ່ລະຈຸງານ, ການສະເໜີບົດຂອງນັກຮຽນ 1 ຫົວຂໍ້ ຕໍ່ 1 ຊັ້ນຮຽນ ແລະ ການສາທິດການຫຼິ້ນເກມຕ່າງໆ.


ວິດີໂອ: ເຄື່ອງກວດຈັບຜະລິດຕະພັນ BS ຂອງ Adobe ຂອງ Marketing Martech Zone\nວິດີໂອ: ເຄື່ອງກວດຈັບຜະລິດຕະພັນ BS ຂອງ Adobe\nວັນພະຫັດ, ຕຸລາ 25, 2012 ວັນພຸດ, ຕຸລາ 24, 2012 Douglas Karr\nຮັກຢ່າງແທ້ຈິງວິດີໂອແລະແຄມເປນນີ້, ການຕະຫຼາດແມ່ນ BS, ຈາກ Adobe ສົ່ງເສີມການ Adobe Marketing Cloud. ຂ້າພະເຈົ້າໄດ້ຂຽນຂໍ້ຄວາມຂອງຂ້າພະເຈົ້າເອງໃນອະດີດກ່ຽວກັບ ເວົ້າການຕະຫຼາດ…ແລະມັນຍັງເຮັດໃຫ້ຂ້ອຍເປັນແກ່ນແທ້.\nAdobe Marketing Cloud ໃຫ້ທ່ານຄົບຊຸດ ການວິເຄາະ, ສັງຄົມ, ການໂຄສະນາ, ການ ກຳ ນົດເປົ້າ ໝາຍ ແລະວິທີແກ້ໄຂການບໍລິຫານຈັດການປະສົບການແລະເວບໄຊທ໌ທີ່ແທ້ຈິງເຊິ່ງ ນຳ ສະ ເໜີ ທຸກຢ່າງທີ່ທ່ານຕ້ອງການຮູ້ກ່ຽວກັບການໂຄສະນາການຕະຫຼາດຂອງທ່ານ. ດັ່ງນັ້ນທ່ານສາມາດໄດ້ຮັບຈາກຂໍ້ມູນຈົນເຖິງຄວາມເຂົ້າໃຈເຖິງການກະ ທຳ, ໄວແລະສະຫລາດກວ່າແຕ່ກ່ອນ.\nTags: ເຄື່ອງກວດຈັບ bsbs ການຕະຫຼາດການສົນທະນາດ້ານການຕະຫຼາດການຕະຫຼາດແມ່ນ bslingo ການຕະຫຼາດຄຳ ສັບການຕະຫລາດຄຳ ສັບການຕະຫລາດ


Baillie Gifford: ກອງທຶນ EAFE\nຫົວຂໍ້: Clean Transportation, Energy Efficiency\nນີ້ບໍ່ແມ່ນການພັດທະນາຕະຫຼາດທີ່ພັດທະນາທີ່ບໍ່ແມ່ນສະຫະລັດອາເມລິກາສະທ້ອນເຖິງການຢືນຢັນຂອງ Baillie Gifford ວ່າມັນ "ບໍ່ແມ່ນຢູ່ໃນທຸລະກິດຂອງການຟື້ນຟູການບໍ່ດີຫລືສະເລ່ຍ, ເລືອກແທນທີ່ຈະລົງທຶນທີ່ດີທີ່ສຸດກໍານົດພິເສດ."\n$ 60 million; originated in 2010\nນັບຕັ້ງແຕ່ພວກເຮົາໄດ້ລົງທຶນຄັ້ງທໍາອິດໃນກອງທຶນນີ້, Baillie Gifford ໄດ້ສຸມໃສ່ການປະເມີນຄວາມສ່ຽງແລະໂອກາດທາງດ້ານສິ່ງແວດລ້ອມ, ສັງຄົມແລະການປົກຄອງ (ESG) ໃນຂະບວນການລົງທຶນແລະມີທີມງານ 13 ຄົນທີ່ສຸມໃສ່ການຄຸ້ມຄອງແລະຄວາມຍືນຍົງ. ໃນປີ 2017, ພວກເຮົາໄດ້ຮັບຮູ້ວ່າຜູ້ຈັດການນີ້ໄດ້ລະມັດລະວັງກ່ຽວກັບຄວາມສ່ຽງທາງທຸລະກິດທີ່ບໍ່ມີປະສິດທິພາບແລະສອດຄ່ອງກັບພາລະກິດຂອງ McKnight.\nການກັບຄືນທາງດ້ານການເງິນ: ຜົນຕອບແທນທີ່ມີຄວາມສ່ຽງສູງທີ່ດີ; ຜົນປະໂຫຍດຂອງ $ 97 ລ້ານໃນໄຕມາດທີ 2: 2018.\nຜົນກະທົບດ້ານສັງຄົມແລະສິ່ງແວດລ້ອມ: Baillie Gifford ເນັ້ນຫນັກເຖິງການຕິດຕໍ່ຢ່າງໃກ້ຊິດກັບການບໍລິຫານຂອງບໍລິສັດ, ການຄັດເລືອກການໂຕ້ວາທີການເຄື່ອນໄຫວຢ່າງຫ້າວຫັນໂດຍການສົນທະນາກ່ຽວກັບບັນຫາສັງຄົມແລະສິ່ງແວດລ້ອມ. ຫົວຂໍ້ປະກອບມີການໄຟຟ້າຂອງການຂົນສົ່ງກັບບໍລິສັດລົດ, ປະສິດທິພາບພະລັງງານຂອງຜະລິດຕະພັນທີ່ມີບໍລິສັດອຸດສາຫະກໍາແລະອື່ນໆ. ບໍລິສັດຫຼັກຊັບນີ້ໄດ້ຫລີກລ້ຽງບໍລິສັດນ້ໍາມັນແລະກ໊າຊນັບຕັ້ງແຕ່ປີ 2013, ແລະບໍລິສັດຂອງຕົນໄດ້ປ່ອຍອາຍແກັສເຮືອນແກ້ວຫນ້ອຍລົງຕໍ່ໂດລ່າຂອງຍອດຂາຍກວ່າບໍລິສັດໃນມາດຕະຖານ.\nຂະບວນການ ESG ແມ່ນຜົນຜະລິດທີ່ແຕກຕ່າງກັນສໍາລັບຜູ້ຈັດການກອງທຶນຕ່າງໆ. ພວກເຮົາອາດຈະຂັດຫົວຂອງພວກເຮົາໃນໄລຍະຊື່ຫຼັກຊັບທີ່ບໍ່ສອດຄ່ອງກັບຄວາມສໍາຄັນຂອງ McKnight ເຊັ່ນ Ferrari. ຢ່າງໃດກໍ່ຕາມ, ໃນຖານະນັກລົງທຶນໃນຮຸ້ນສາທາລະນະ, ພວກເຮົາຕ້ອງການຜູ້ຈັດການຜູ້ທີ່ເຂົ້າໃຈຄວາມສັບສົນຂອງຄວາມຍືນຍົງ. ບໍ່ດົນມານີ້ກອງທຶນດັ່ງກ່າວໄດ້ຂາຍຮຸ້ນ Aggrekko, ບໍລິສັດທີ່ຜະລິດເຄື່ອງກໍາເນີດຊົ່ວຄາວ (ເຊິ່ງມັກຈະເປັນການສີດນ້ໍາມັນກາຊວນ) ແລະ Umicore ເຊິ່ງທຸລະກິດຕົ້ນຕໍຂອງມັນແມ່ນການຂຸດຄົ້ນໂລຫະແລະເຄື່ອງໄຟຟ້າ. ຄວາມຫຼາກຫຼາຍຂອງຄວາມຄິດໃນ ESG ຜະລິດການລົງທຶນທີ່ແຕກຕ່າງກັນ, ເຊິ່ງເປັນສິ່ງທີ່ດີສໍາລັບການຮັບປະກັນຂອງພວກເຮົາ.


ປະເທດອົດສະຕຣາລີ ເຢຍລະມັນ ແລະ ສະວິດເຊີແລນ ຈະໃຫ້ການຊ່ວຍເຫລືອ ປັບປຸງສະພາບການລວມຂອງອ່າງແມ່ນໍ້າຂອງ – NBC Lao News\nປະເທດອົດສະຕຣາລີ ເຢຍລະມັນ ແລະ ສະວິດເຊີແລນ ຈະໃຫ້ການຊ່ວຍເຫລືອ ປັບປຸງສະພາບການລວມຂອງອ່າງແມ່ນໍ້າຂອງ\nປະເທດອົດສະຕຣາລີ ເຢຍລະມັນ ແລະ ສະວິດເຊີແລນຈະໃຫ້ການຊ່ວຍເຫລືອ ປັບປຸງສະພາບການລວມຂອງອ່າງແມ່ນໍ້າຂອງ.\nຂປລ. ປະເທດອົດສະຕຣາລີ, ເຢຍລະມັນ ແລະ ສະວິດເຊີແລນ ຈະສະໜອງທຶນເກືອບ 13 ລ້ານໂດລາສະຫະລັດ ໃຫ້ຄະນະກໍາມາທິການແມ່ນໍ້າຂອງສາກົນ (ຄມສ) ເພື່ອຊ່ວຍ ປະເທດກໍາປູເຈຍ, ສປປ ລາວ, ປະເທດໄທ ແລະ ປະເທດຫວຽດນາມ ຕອບໂຕ້ກັບບັນຫາທ້າທາຍ ພ້ອມທັງປົກປ້ອງລະບົບນິເວດຂອງ ແມ່ນໍ້າຂອງ ແລະ ປັບປຸງຊີວິດການເປັນຢູ່ຂອງປະຊາຊົນ.\nພີທີເຊັນສັນຍາໃຫ້ທຶນໃໝ່ ໄດ້ຈັດຂຶ້ນໃນວັນທີ 24 ມິຖຸນາ 2021 ທີ່ນະຄອນຫລວງວຽງຈັນ, ລະ ຫວ່າງ ທ່ານ ດຣ. ອັນ ພິສ ຮັດດາ ຫົວໜ້າກອງເລຂາ ຄມສ ກັບ ທ່ານ ພໍ ເຄວລີ ເອກອັກຄະລັດຖະທູດອົດສະຕຣາລີ ປະຈໍາ ສປປ ລາວ, ທ່ານ ເຈັນ ລຸດເກນເຮີມ ເອກອັກຄະລັດຖະທູດເຢຍລະມັນ ປະຈໍາ ສປປ ລາວ ແລະ ທ່ານ ຊ໋ອງຟຣອງຊົວ ກູເອໂນ ຫົວໜ້າອົງການເພື່ອການພັດທະນາ ແລະ ການຮ່ວມມື ປະເທດສະວິດເຊີແລນ ປະຈໍາພາກພື້ນ.\nສັນຍາໃຫ້ທຶນໃໝ່ ຈາກປະເທດອົດສະຕຣາລີ, ເຊິ່ງມີມູນຄ່າ 5,1 ລ້ານໂດລາອົດສະຕຣາລີ (ປະ ມານ 3,8 ລ້ານໂດລາສະຫະລັດ) ເປັນໄລຍະເວລາ5ປີ (2021-2025), ສຳລັບການປະກອບສ່ວນຂອງປະເທດເຢຍລະມັນ ມູນຄ່າ3ລ້ານຢູໂຣ (ປະມານ 3,55 ລ້ານໂດລາສະຫະລັດ) ໄລຍະເວລາ3ປີ (2022-2024) ໃນນັ້ນ 1,2 ລ້ານໂດລາສະຫະລັດ ແມ່ນຈັດສັນໃຫ້ກົນໄກສະໜອງທຶນ ຂອງ ຄມສ ແລະ ສ່ວນທີ່ເຫລືອ ແມ່ນຈະໄດ້ຈັດສັນໃຫ້ແຜນງານຮ່ວມມື ຄມສ-ຈີໄອແຊັດ ສໍາລັບການຊ່ວຍເຫລືອທາງດ້ານວິຊາການ. ສ່ວນປະເທດສະວິດເຊີແລນ ສະໜັບສະໜູນ ມູນຄ່າ 5,3 ລ້ານໂດລາສະຫະລັດ ສໍາລັບໄລຍະເວລາ5ປີ ຕໍ່ໄປນີ້.\nທ່ານ ດຣ. ອັນ ພິສ ຮັດດາ ໄດ້ກ່າວວ່າ: ການຊ່ວຍເຫລືອນີ້, ມາຖືກເວລາ ແລະ ມີຄວາມສໍາຄັນຫລາຍ ສໍາລັບ ຄມສ ໃນການຈັດຕັ້ງປະຕິບັດ ວຽກງານຕ່າງໆ ເພື່ອສ້າງຄວາມສົມດູນໃຫ້ຄວາມຕ້ອງການທາງດ້ານການພັດທະນາເສດຖະກິດ, ການປັບປຸງສັງຄົມ ແລະ ການປົກປ້ອງສິ່ງແວດລ້ອມ. ພາຍໃຕ້ແຜນຍຸດທະສາດໃໝ່ນີ້, ຄມສ ຈະຮັບປະກັນວ່າ ບັນດາແຜນການຜະລິດພະລັງງານລະດັບປະເທດ ສະ ບັບໃໝ່ໆນັ້ນ ໄດ້ພິຈາລະນາເຖິງ ແຫລ່ງຊັບພະຍາກອນທີ່ມີຢູ່ຫລາກຫລາຍ ເຊິ່ງລວມທັງແຫລ່ງນໍ້າ-ອາ ຫານ-ພະລັງງານ ພ້ອມທັງການນໍາໃຊ້ພະລັງງານເສີມ ຈາກພະລັງງານລົມ ແລະ ພະລັງງານແສງຕາເວັນ. ຄມສ ຈະສົ່ງເສີມບົດບາດຍິງ-ຊາຍ, ຄວາມສະເໝີພາບ ແລະ ການມີສ່ວນຮ່ວມໃນຂະແໜງ ການນໍ້າ.\nນອກຈາກນີ້, ຄມສ ຍັງຈະສຶກສາ ວິທີທາງ ເຮັດແນວໃດເພື່ອໃຫ້ ການປະຕິບັດງານ ຂອງບັນດາໂຄງລ່າງພື້ນຖານທາງນໍ້າ ໃນທົ່ວທັງອ່າງແມ່ນໍ້າແຫ່ງນີ້ ມີການປະສານງານກັນ ເພື່ອຂະຫຍາຍຜົນປະ ໂຫຍດສູງສຸດ ແລະ ຈໍາກັດຜົນກະທົບຮຸນແຮງດ້ານສິ່ງແວດລ້ອມຕໍ່ກັບລໍາແມ່ນໍ້າຂອງ ແລະ ຕໍ່ກັບປະຊາ ຊົນ. ຈະສືບຕໍ່ສົ່ງເສີມ ການສົນທະນາລະດັບພາກພື້ນ ລະຫວ່າງ ບັນດາປະເທດອ່າງນໍ້າ ແລະ ລົງເລິກການຮ່ວມມືກັບປະເທດຈີນ, ພ້ອມທັງ ບັນດາຄູ່ຮ່ວມງານອື່ນໆທັງໝົດໃນອາຊຽນ ແລະ ການຮ່ວມມືແມ່ນໍ້າລ້ານຊ້າງ-ແມ່ນໍ້າຂອງ ເພື່ອຜົນປະໂຫຍດຂອງ ພາກສ່ວນທັງໝົດທີ່ກ່ຽວຂ້ອງກັບແມ່ນໍ້າຂອງ.\nແຜນຍຸດທະສາດຂອງ ຄມສ ສໍາລັບປີ 2021-2025 ແມ່ນເປັນເຄື່ອງມືສໍາຄັນອັນໜຶ່ງ ເພື່ອຊ່ວຍຄະນະກໍາມາທິການນີ້ ຈັດຕັ້ງປະຕິບັດ ຍຸດທະສາດພັດທະນາອ່າງນໍ້າ ສະບັບໃໝ່ ໃນໄລຍະເວລາ 10 ປີ ເຊິ່ງເປັນຍຸດທະສາດ ສູ່ການຫັນປ່ຽນໃໝ່ ສໍາລັບອ່າງແມ່ນໍ້າແຫ່ງນີ້. ເອກະສານທັງໝົດນັ້ນ, ຈະຊ່ວຍບັນດາປະເທດແມ່ນໍ້າຂອງ ໃຫ້ສາມາດແກ້ໄຂບັນຫາທ້າທາຍໃນປະຈຸບັນ ແລະ ບັນຫາທ້າທາຍທີ່ເກີດຂຶ້ນໃໝ່ ພ້ອມທັງປັບປຸງສະພາບການລວມຂອງອ່າງແມ່ນໍ້າແຫ່ງນີ້ ໃນໄລຍະທົດສະວັດຕໍ່ໄປ.\nຂ່າວ: ມະນີທອນຂໍ້ມູນ: ຄະນະກໍາມາທິການແມ່ນໍ້າຂອງສາກົນ\nPrevious: ຂ່າວດ່ວນ ! ວັນນີ້ ລາວພົບຜູ້ຕິດເຊື້ອ ໂຄ ວິ ດ ໃໝ່ 14 ຄົນ\nNext: ປະຕິໂທ໋ ສຸກຊ໋ອກ ການາດາໄດ້ຄົ້ນພົບສົບນັກຮຽນ 751 ສົບ ຝັງຢູ່ໃຕ້ດິນພາຍໃນໂຮງຮຽນແຫ່ງໜຶ່ງ


ລ້ານຊ້າງ ມິເນໂຣນສ໌ ຈະເລີ່ມຂຸດຄົ້ນ, ປຸງແຕ່ງ, ຫຼອມຄຳຄືນໃໝ່ໃຫ້ໄດ້ 250.000 ອອນຕໍ່ ປີ, ມອບພັນທະແລ້ວ 1,5 ຕື້ໂດລາ | ຂ່າວລາວ, ຂ່າວໂລກ, ກິລາ, ບັນເທິງ ແລະສາລະ laonews.net\nໜ້າຫຼັກ ຂ່າວພາຍໃນ ລ້ານຊ້າງ ມິເນໂຣນສ໌ ຈະເລີ່ມຂຸດຄົ້ນ, ປຸງແຕ່ງ, ຫຼອມຄຳຄືນໃໝ່ໃຫ້ໄດ້ 250.000 ອອນຕໍ່ ປີ, ມອບພັນທະແລ້ວ 1,5 ຕື້ໂດລາ\nພິທີເປີດໂຮງງານຫຼອມຄຳຄືນໃໝ່ ຂອງໂຄງການຂຸດຄົ້ນ, ປຸງແຕ່ງຄຳ-ທອງ ເຊໂປນ ໄດ້ຈັດຂຶ້ນໃນວັນທີ 24 ກັນຍາ 2020.\nທ່ານ ພໍ ແຮຣິສ ຜູ້ຈັດການໃຫຍ່ ບໍລິສັດ ລ້ານຊ້າງ ມິເນໂຣນສ໌ ລິມີເຕັດ ກ່າວວ່າ: ພວກເຮົາສະແດງຄວາມຮູ້ບຸນຄຸນຢ່າງສູງຕໍ່ ລັດຖະບານ ສປປ ລາວ ທີ່ໄດ້ໃຫ້ການສະໜັບສະໜູນໂຄງການຄຳ-ທອງເຊໂປນ ສະເໝີມາ ເຊິ່ງໄດ້ຊ່ວຍໃຫ້ ບໍລິສັດ ບັນລຸຂີດໝາຍສຳຄັນຫຼາຍປະການ ໃນການກັບຄືນມາຜະລິດຄຳ ໄວກວ່າແຜນການທີ່ວາງໄວ້.\nທ່ານວ່າ ຕັ້ງແຕ່ເລີມດຳເນີນຂຸດຄົ້ນ-ຜະລິດຄຳ-ທອງ ໃນປີ 2002 ເປັນຕົ້ນມາ ໂຄງການສາມາດຜະລິດຄຳແທ່ງໄດ້ຫຼາຍກວ່າ 1,2 ລ້ານອອນສ, ຜະລິດແຜ່ນທອງໄດ້ຫຼາຍກວ່າ 1 ລ້ານໂຕນ, ສ້າງຜົນປະໂຫຍດໂດຍກົງໃຫ້ແກ່ ລັດຖະບານເຖິງ 1,5 ຕື້ກວ່າໂດລາສະຫະລັດ. ນອກຈາກນີ້, ຍັງສ້າງຜົນປະໂຫຍດທາງອ້ອມຢ່າງຫຼວງຫຼາຍ ເປັນຕົ້ນ: ການສ້າງວຽກເຮັດງານທໍາ, ການພັດທະນາຊັບພະຍາກອນມະນຸດ ຜ່ານການຝຶກອົບຮົມ, ການພັດທະນາຊຸມຊົນ ແລະ ການສ້າງລາຍຮັບໃຫ້ຜູ້ຮັບເໝົາທ້ອງຖິ່ນ.\nCr: ຄຳແສງ ແກ້ວປະເສີດ\nບົດຄວາມກ່ອນໜ້ານີ້ “ເສດຖະກິດລາວ ເຖິງຊິຕົກຕໍ່າ ແຕ່ກໍບໍ່ເຖິງຂັ້ນຕິດລົບ” ນາຍົກລັດຖະມົນຕີ ທອງລຸນ ສີສຸລິດ ກ່າວຄຳເຫັນໃນກອງປະຊຸມ ສປຊ\nບົດຕໍ່ໄປ ເຫດຕຳແລ້ວໜີ ຢູ່ສາມແຍກຫົວຂົວ ຍັງບໍ່ອອກມາຮັບຜິດຊອບ\nຄຳຄົ້ນຫາຍອດນິຍົມ ຂ່າວບັນເທີງ ຂ່າວພາຍໃນ ສປປ ລາວ ເສດຖະກິດ ຂ່າວ ບັນເທີງ ຂ່າວລາວ ຂ່າວເສດຖະກິດ ຂ່າວຕ່າງປະເທດ ຂ່າວກິລາ ນໍ້າຖ້ວມ ກິລາ ຂ່າວປະຈໍາວັນ ຈີນ ໂຄວິດ-19


ສະຫະພັນແມ່ຍິງຄະນະຈັດຕັ້ງສູນກາງພັກ ສະເຫຼີມສະຫຼອງວັນທີ 8 ມີນາ ຄົບຮອບ 112 ປີ ແລະ ສະຫຼຸບການຈັດຕັ້ງປະຕິບັດ ຂໍ້ແຂ່ງຂັນ3ດີ ໄລຍະ5ປີ (2016-2022) ແລະ ທິດທາງ ໄລຍະ5ປີ (2021-2025)\nໂດຍ: ອຳໄພ ອຸດົມມີໄຊ\nໃນວັນທີ9ມີນາ 2022 ທີ່ສະໂມສອນຄະນະຈັດຕັ້ງສູນກາງພັກ ໄດ້ຈັດພິທີສະເຫຼີມສະຫຼອງວັນທີ 8 ມີນາ ຄົບຮອບ 112 ປີ ແລະ ສະຫຼຸບການຈັດຕັ້ງປະຕິບັດ ຂໍ້ແຂ່ງຂັນ3ດີ ໄລຍະ5ປີ (2016-2022) ແລະ ທິດທາງ ໄລຍະ5ປີ (2021-2025) ໂດຍພາຍໃຕ້ການເປັນປະທານ ຂອງ ສະຫາຍ ນາງ ສີໃສ ລືເດດມູນສອນ ກຳມະການກົມການເມືອງ, ເລຂາທິການສູນກາງພັກ, ເລຂາຄະນະພັກ, ຫົວໜ້າຄະນະຈັດຕັ້ງສູນກາງພັກ; ໃນກອງປະຊຸມມີ ສະຫາຍ ນາງ ບຸດສະດີ ທະນະເມືອງ ກຳມະການສູນກາງພັກ, ຮອງເລຂາຄະນະພັກ, ຮອງຫົວໜ້າຄະນະຈັດຕັ້ງສູນກາງພັກ ຜູ້ຊີ້ນຳອົງການຈັດຕັ້ງມະຫາຊົນ; ສະຫາຍ ນາງ ສີບານ ສີສະອາດ ກຳມະການຄະນະພັກ, ຮອງຫົວໜ້າກົມກໍ່ສ້າງພັກ, ຜູ້ຊ່ວຍຊີ້ນຳວຽກງານອົງການຈັດຕັ້ງສະຫະພັນແມ່ຍິງ; ມີຄະນະບໍລິຫານງານສະຫະພັນແມ່ຍິງ, ແຂກຖືກເຊີນ ພ້ອມດ້ວຍສະມາຊິກສະຫະພັນແມ່ຍິງ ຄະນະຈັດຕັ້ງສູນກາງພັກ ເຂົ້າຮ່ວມຢ່າງພ້ອມພຽງ.\nໃນພິທີດັ່ງກ່າວ ສະຫາຍ ນາງ ວິໄລ ອຸ່ນມີໄຊ ຄະນະບໍລິຫານງານສູນກາງສະຫະພັນແມ່ຍິງລາວ, ປະທານສະຫະພັນແມ່ຍິງ ຄະນະຈັດຕັ້ງສູນກາງພັກ ໄດ້ເລົ່າຄືນມູນເຊື້ອປະຫວັດຄວາມເປັນມາຂອງວັນທີ 8 ມີນາ ຄົບຮອບ 112 ປີ ເຊິ່ງເປັນວັນປະຫວັດສາດທີ່ມີມູນເຊື້ອອັນພິລະອາດຫານ ໃນການຕໍ່ສູ້ເພື່ອອິດສະຫຼະພາບ, ຄວາມສະເໝີພາບ ແລະ ກຽດສັກສີຂອງແມ່ຍິງທົ່ວໂລກ, ກອງປະຊຸມໄດ້ຜ່ານບົດສະຫຼຸບການຈັດຕັ້ງປະຕິບັດຂໍ້ແຂ່ງຂັນ3ດີ ໄລຍະ5ປີ (2016-2022) ແລະ ທິດທາງ ໄລຍະ5ປີ (2021-2025). ທີ່ປະຊຸມ, ຍັງໄດ້ມອບທຸງໄຊ3ດີ ໃຫ້ແກ່ສະຫະພັນແມ່ຍິງຄະນະຈັດຕັ້ງສູນກາງພັກ ໃນການຈັດຕັ້ງປະຕິບັດຂໍ້ແຂ່ງຂັນ3ດີ ສະໄໝທີ VII (2016-2020) ໃຫ້ກຽດມອບໂດຍ ທ່ານ ນ. ສີໃສ ລືເດດມູນສອນ, ມອບໃບຍ້ອງຍໍໃຫ້ແກ່ຄະນະພັກ ຄະນະຈັດຕັ້ງສູນກາງພັກ, ມອບໃບຍ້ອງຍໍໃຫ້ ໜ່ວຍສະຫະພັນແມ່ຍິງກົມ, ຫ້ອງການ ຈຳນວນ 09 ໜ່ວຍ, ມອບໃບຍ້ອງຍໍໃຫ້ສະມາຊິກສະພັນແມ່ຍິງ ຈຳນວນ 49 ສະຫາຍ ແລະ ໃບຊົມເຊີຍ ຈຳນວນ 18 ສະຫາຍ. ໃນຕອນບ່າຍຂອງມື້ດຽວກັນ ກໍ່ໄດ້ຈັດຝຶກອົບຮົມ ໃນຫົວຂໍ້: “ວຽກງານພິທີການ ແລະ ມາລະຍາດທາງສັງຄົມ ” ເພື່ອຍົກລະດັບຄວາມຮູ້ຄວາມສາມາດໃຫ້ແກ່ສະມາຊິກສະຫະພັນແມ່ຍິງ ຄະນະຈັດຕັ້ງສູນກາງພັກ ໂດຍການໃຫ້ກຽດຂຶ້ນບັນຍາຍຂອງສະຫາຍ ຈັນຂາວ ພິລາລົມ ຮອງຫົວໜ້າກົມພິທີການທູດ ກະຊວງ ການຕ່າງປະເທດ ພ້ອມດ້ວຍຄະນະ, ອັນໄດ້ເຮັດໃຫ້ສະມາຊິກສະຫະພັນແມ່ຍິງສາມາດນຳເອົາຄວາມຮູ້ດັ່ງກ່າວໄປໝູນໃຊ້ໃນການປະຕິບັດວຽກງານ ກໍ່ຄືການດຳລົງຊີວິດປະຈຳວັນ ທັງເປັນການປະຕິບັດຕາມເນື້ອໃນຂໍ້ແຂ່ງຂັນ3ດີ ໃຫ້ມີຄວາມເຂັ້ມແຂງໃນທຸກດ້ານ.\nໃນຕອນທ້າຍກອງປະຊຸມ ຍັງໄດ້ຮັບຟັງຄຳເຫັນໂອ້ລົມຈາກ ສະຫາຍ ນາງ ສີໃສ ລືເດດມູນສອນ ເຊິ່ງສະຫາຍໄດ້ສະແດງຄວາມຍ້ອງຍໍຊົມເຊີຍຕໍ່ຜົນງານທີ່ສະຫະພັນແມ່ຍິງ ຄະນະຈັດຕັ້ງສູນກາງພັກຍາດມາໄດ້ຕະຫຼອດໄລຍະ5ປີຜ່ານມາ ພ້ອມທັງໄດ້ເນັ້ນໜັກ ໃຫ້ສະມາຊິກສະຫະພັນແມ່ຍິງທຸກສະຫາຍ ຕ້ອງຍົກສູງຄວາມຮັບຜິດຊອບໜ້າທີ່ການເມືອງຂອງຕົນ, ເພີ່ມທະວີການຄົ້ນຄວ້າເຊື່ອມຊຶມບັນດາແນວທາງນະໂຍບາຍຂອງພັກ, ກົດໝາຍຂອງລັດ, ພັດທະນາຕົນເອງທາງດ້ານຮ່າງກາຍ, ຈິດໃຈ. ມີຄຸນສົມບັດສິນທຳປະຕິວັດ, ກິລິຍາມາລະຍາດທາງສັງຄົມ, ຮັກສາຮີດຄອງປະເພນີອັນດີງາມຂອງຊາດ ແລະ ປົກປ້ອງກຽດສັກສີຂອງແມ່ຍິງລາວ ພ້ອມກັນຈັດຕັ້ງປະຕິບັດຕາມເນື້ອໃນຂໍ້ແຂ່ງຂັນ3ດີ ຕິດພັນກັບວຽກງານວິຊາສະເພາະ ສຳເລັດຜົນຕາມຄາດໝາຍ.


ພາຍຸໂນອຶນ ກຳລັງກະທົບໜັກຢູ່ພາກໃຕ້, ອຸຕຸເຜີຍຈະແກ່ຍາວຮອດວັນທີ 20 - Laoedaily\nPosted in Uncategorized, ຂ່າວ ທົ່ວໄປ, ພະຍາກອນອາກາດ, ໄພທຳມຊາດ Tagged ກະທົບໝັກຢູ່ພາກໃຕ້, ພາຍຸໂນອຶນ\nກົມອຸຕຸນິຍົມ ແລະ ອຸທົກກະສາດໄດ້ມີການແຈ້ງເຕືອນກ່ຽວກັບພາຍຸ ໂນອຶນ ທີ່ຈະພັດເຂົ້າມາ ສປປ ລາວ ໂດຍໃຫ້ພໍ່ແມ່ປະຊາຊົນໃນຂອບເຂດດັ່ງກ່າວກຽມຮັບມືກັບພາຍຸໂນອຶນ ຫຼ້າສຸດ ໃນເວລາ 12:30 ທີ່ເທດສະບານ ນະຄອນປາກເຊ ແລະບໍລິເວນໃກ້ຄຽງດັ່ງກ່າວໄດ້ຮັບຜົນກະທົບ ເຮັດໃຫ້ນ້ຳຖ້ວມເສັ້ນທາງພາຍໃນເຂດເທດສະບານ ແລະ ບໍລິເວນໃກ້ຄຽງດັ່ງກ່າວ ເຮັດໃຫ້ການສັນຈອນມີຄວາມຫຍຸ້ງຍາກລຳບາກພໍສົມຄວນ.\nນອກຈາກນີ້ ໃນວັນທີ 18 ກັນຍາ 2020 ກົມອຸຕຸນິຍົມ ແລະ ອຸທົກກະສາດ ໄດ້ແຈ້ງການຕື່ມວ່າ: ພາຍຸໝຸນເຂດຮ້ອນ ໂນອຶນ (Noul) ຫົວທີ 11 ປະຈຳປີ 2020 ຊຶ່ງໃນເວລາ7ໂມງ 00 ນາທີ ຂອງວັນທີ 18 ກັນຍາ 2020 ມີຈຸດສູນກາງຢູ່ເສັ້ນຂະໜານທີ 16.4 ອົງສາເໜືອ ແລະ ເສັ້ນແວງທີ 108.1 ອົງສາຕາເວັນອອກ ພວມເຄື່ອນທີ່ມາທາງທິດຕາເວັນຕົກ ດ້ວຍຄວາມໄວ 20 ກິໂລແມັດຕໍ່ຊົ່ວໂມງ.\nພາຍຸຫົວນີ້ໄດ້ເຂົ້າຜ່ານພາກກາງຂອງ ສສ ຫວຽດນາມໃນຄືນຂອງວັນທີ 17 ກັນຍາ 2020 ແລະ ໃນຕອນເຊົ້າຂອງມຶ້ນີ້ຍັງຈະສືບຕໍ່ເຄື່ອນທີ່ຜ່ານແຂວງພາກໃຕ້ ຂຶ້ນໄປພາກກາງ ແລະ ພາກເໜືອຂອງປະເທດລາວ. ຈາກນັ້ນຈະອ່ອນກຳລັງລົງເປັນພາຍຸດີເປຼຊັນ, ຊຶ່ງຍັງຈະເຮັດໃຫ້ມີຝົນຕົກໜັກພ້ອມຈະມີລົມພັດແຮງຢູ່ບັນດາແຂວງພາກເໜືອ ລົງຫາ ພາກກາງ ແລະ ພາກໃຕ້ ໃນໄລຍະວັນທີ 18 ຫາ 20 ກັນຍາ 2020 ນີີ້.\nດັ່ງນັ້ນ, ຈຶ່ງຂໍແຈ້ງເຕືອນເຖິງປະຊາຊົນບັນດາເຜົ່າ ແລະ ອົງການປົກຄອງ ທຸກພາກສ່ວນທີ່ອາໄສຢູ່ບັນດາແຂວງ ພາກເໜືອ, ພາກກາງ ແລະ ພາກໃຕ້ ເຊັ່ນ: ຜົ້ງສາລີ, ຫົວພັນ, ຊຽງຂວາງ, ບໍ່ແກ້ວ, ຫຼວງພະບາງ, ໄຊຍະບູລີ, ວຽງຈັນ, ນະຄອນຫຼວງວຽງຈັນ, ໄຊສົມບູນ, ບໍລິຄຳໄຊ, ຄຳມ່ວນ, ສະຫວັນນະເຂດ, ສາລະວັນ, ຈໍາປາສັກ, ເຊກອງ ແລະ ອັດຕະປື ຈົ່ງມີສະຕິລະມັດລະວັງຕໍ່ສະພາບຝົນຕົກໜັກ ແລະ ລົມພັດແຮງ ທີ່ຈະເຮັດໃຫ້ມີຕົ້ນໄມ້ຫັກ ແລະ ເສົາໄຟຟ້າລົ້ມ, ເຮືອນເປ່ເພ, ນໍ້າຖ້ວມຊຸ, ດິນເຈື່ອນ ແລະ ນໍ້າຖ້ວມອັ່ງ. ພ້ອມນີ້ກໍ່ໃຫ້ຕິດຕາມການແຈ້ງເຕືອນໄພຈາກກົມອຸຕຸນິຍົມ ແລະ ອຸທົກກະສາດ ຢ່າງຕໍ່ເນື່ອງ.


Lao Security Radio » ກົມໃຫ່ຍຕຳຫຼວດກະຊວງ ປກສ ເປີດບັ້ນດຳເນີນຊີວິດການເມືອງ\nກົມໃຫ່ຍຕຳຫຼວດກະຊວງ ປກສ ເປີດບັ້ນດຳເນີນຊີວິດການເມືອງ\nກົມໃຫ່ຍຕຳຫຼວດ ກະຊວງປ້ອງກັນຄວາມສະຫງົບ ເປີດບັ້ນດຳເນີນຊີວິດການເມືອງ ເພື່ອຂ່ຳນັບຮັບຕ້ອນ ວັນສ້າງຕັ້ງກຳລັງປ້ອງກັນຄວາມສະຫງົບ ຄົບຮອບ 60 ປີ ໃນວັນທີ 16 ມີນາ 2021 ນີ້ ພາຍໃຕ້ການເປັນປະທານຂອງ ພົຈວ ຄຳກິ່ງ ຜຸຍຫຼ້າມະນີ ຄະນະປະຈຳພັກກະຊວງ, ຫົວໜ້າກົມໃຫ່ຍຕຳຫຼວດ, ມີບັນດາຄະນະພັກ, ຄະນະກົມ, ພະນັກງານຫຼັກແຫຼ່ງ ກົມກອງອ້ອມຂ້າງກົມໃຫ່ຍຕຳຫຼວດເຂົ້າຮ່ວມ.\nພັອ ບຸນຫຼວງ ວິໄລສຸກ ຄະນະພັກກົມໃຫ່ຍ ຫົວໜ້າຫ້ອງການເມືອງ ກົມໃຫ່ຍຕຳຫຼວດໄດ້ກ່າວວ່າ: ເອກະສານທີ່ນຳມາຈັດຕັ້ງເຜີຍແຜ່ເຊື່ອມຊຶມໃນບັ້ນດຳເນີນຊີວິດການເມືອງໃນຄັ້ງນີ້ ມີຄຳສັ່ງແນະນຳຂອງກະຊວງປ້ອງກັນຄວາມສະຫງົບ ວ່າດ້ວຍການເປີດບັ້ນດຳເນີນຊີວິດການເມືອງ ທົ່ວກຳລັງປ້ອງກັນຄວາມສະຫງົບ ໃນໂອກາດຂ່ຳນັບຮັບຕ້ອນວັນສ້າງຕັ້ງກຳລັງປ້ອງກັນຄວາມສະຫງົບ ຄົບຮອບ 60 ປີ ເອກະສານຝຶກຝົນຫຼໍ່ຫຼອມຄຸນສົມບັດສິນທຳປະຕິວັດ ແລະ ປັບປຸງແບບແຜນວິທີເຮັດວຽກຂອງນາຍ ແລະ ພົນຕຳຫຼວດໃນໄລຍະໃໝ່ ເອກະສານເສີມຂະຫຍາຍທາດແທ້ມູນເຊື້ອປະຕິວັດອັນສະຫງ່າງາມຂອງກຳລັງປ້ອງກັນຄວາມສະຫງົບ ປະຊາຊົນລາວ, ຄຳແນະນຳເຈາະຈິ່ມເນື້ອໃນສຳຫຼວດບຸກຄົນເພື່ອຮັບໃຊ້ບັນດຳເນີນຊີວິດການເມືອງ ແລະ ເອກະສານສຳຄັນອື່ນໆ.\nທັງນີ້ກໍ່ເພື່ອເຮັດໃຫ້ນາຍ ແລະ ພົນຕຳຫຼວດຢູ່ບັນດາກົມກອງອ້ອມຂ້າງກະຊວງປ້ອງກັນຄວາມສະຫງົບ, ກໍ່ຄືກົມກອງອ້ອມຂ້າງກົມໃຫ່ຍຕຳຫຼວດໄດ້ເຊື່ອມຊຶມກຳແໜ້ນທາດແທ້, ມູນເຊື້ອອັນສະຫງ່າງາມ, ຜົນງານໄຊຊະນະອັນໃຫ່ຍຫຼວງ ແລະ ການເຕີບໃຫ່ຍຂະຫຍາຍຕົວຂອງກຳລັງປ້ອງກັນຄວາມສະຫງົບປະຊາຊົນ ຕະຫຼອດໄລຍະ 60 ປີ ຜ່ານມາ ພາຍໃຕ້ການນຳພາຂອງພັກປະຊາຊົນ ປະຕິວັດລາວ ພ້ອມກັນປົກປັກຮັກສາ, ເສີມຂະຫຍາຍທາດແທ້ ແລະ ມູນເຊື້ອດັ່ງກ່າວໃຫ້ນັບມື້ຈະເລີນງອກງາມຂື້ນເລື້ອຍໆ ແລະ ທັງເປັນການສຳຫຼວດກວດກາຄືນສະຕິຄວາມຮັບຜິດຊອບຕໍ່ໜ້າທີ່ການເມືອງ ການຝຶກຝົນຫຼໍ່ຫຼອມຄຸນສົມບັດສິນທຳປະຕິວັດຂອງນາຍ ແລະ ພົນຕຳຫຼວດ ຢູ່ໃນທົ່ວກຳລັງປ້ອງກັນຄວາມສະຫງົບ ຕະຫຼອດໄລຍະ 60 ປີທີ່ຜ່ານມາ ແລະ ຜ່ານບັ້ນດຳເນີນຊີວິດການເມືອງໃນຄັ້ງນີ້ ຈະເຮັດໃຫ້ນາຍ ແລະ ພົນຕຳຫຼວດທຸກສະຫາຍມີການຫັນປ່ຽນຕັ້ງໜ້າຝຶກຝົນຫຼໍ່ຫຼອມຄຸນສົມບັດສິນທຳປະຕິວັດໃຫ້ຕົນເອງກາຍເປັນນາຍຕຳຫຼວດທີ່ມີຄຸນທາດການເມືອງໜັກແໜ້ນ, ມີຄວາມຮັບຜິດຊອບສູງໃນການປະຕິບັດໜ້າທີ່ການເມືອງໃຫ້ສຳເລັດໃນສະເພາະໜ້າ ແລະ ຍາວນານ.


ຜົນປະໂຫຍດທີ່ແທ້ຈິງຂອງເສັ້ນທາງລົດໄຟລາວ-ຈີນແມ່ນຫຍັງ? | ມີເດຍລາວ Media LAOS\nໜ້າຫຼັກ ຂ່າວສານບ້ານເມືອງ ຜົນປະໂຫຍດທີ່ແທ້ຈິງຂອງເສັ້ນທາງລົດໄຟລາວ-ຈີນແມ່ນຫຍັງ?\nເສັ້ນທາງລົດໄຟລາວ-ຈີນທີ່ມີກຳນົດເປີດໃຫ້ນໍາໃຊ້ໃນເດືຶອນທັນວານີ້ໄດ້ກາຍເປັນຫົວຂໍ້ສົນ ທະນາຢ່າງຮ້ອນແຮງໃນວົງການສື່ມ່ວນຊົນທັງພາຍໃນ ແລະ ຕ່າງປະເທດ ກໍ່ຄືສື່ສັງຄົມອອນລາຍໃນໄລຍະສອງສາມອາທິດທີ່ຜ່ານມາ. ໃນເວທີດັ່ງກ່າວ, ປະຊາຊົນຈໍານວນຫຼວງຫຼາຍໄດ້ສະແດງຄວາມຊົມເຊີຍຕໍ່ຄວາມສາມາດຂອງລາວ ແລະ ຈີນໃນການຂັບເຄືຶຶ່ອນໂຄງການລົງທຶນຂະໜາດໃຫຍ່ນີ້ຈົນຮອດຂັ້ນຕອນສຸດທ້າຍ, ໃນເວລາດຽວກັນກໍ່ມີຄົນຈຳນວນໜຶ່ງສະແດງຄວາມເປັນຫ່ວງກ່ຽວກັບໜີ້ສາທາລະນະຂອງລາວທີ່ເພີ່ມຂຶ້ນຍ້ອນໂຄງການດັ່ງກ່າວ. ໃນຖານະທີ່ຂ້າພະເຈົ້າເປັນໜຶ່ງໃນທີມງານເຈົ້າໜ້າທີ່ລາວທີ່ໄດ້ຮັບແຕ່ງຕັ້ງຈາກທ່ານຮອງນາຍົກລັດ ຖະມົນຕີ ໃຫ້ປະກອບສ່ວນເຂົ້້າໃນການສ້າງສັນຍາແມ່ຂອງໂຄງການທາງລົດໄຟສາຍນີ້ມາຕັ້ງແຕ່ຕົ້ນ, ຂ້າພະເຈົ້າຢາກສະໜອງຂໍ້ມູນບາງຢ່າງກ່ຽວກັບໂຄງການນີ້ ແລະ ເປີດເຜີຍຈຳນວນເງິນທີ່ລັດຖະບານໄດ້ກູ້ຢືມຈາກຈີນເພື່ອມາລົງທຶນໂຄງການນີ້.\nຈາກນັ້ນ, ຂ້າພະເຈົ້າຈະສະແດງທັດສະນະສ່ວນຕົວຂອງຂ້າພະເຈົ້າກ່ຽວກັບຜົນປະໂຫຍດທີ່ລາວຈະໄດ້ຮັບຈາກໂຄງການຮ່ວມມືລາວ-ຈີນນີ້, ໂດຍສະເພາະກ່ຽວກັບຄວາມເປັນໄປໄດ້ທີ່ປະເທດລາວທີ່ຕົກຢູ່ໃນກັບດັກໜີ້ສິນຂອງຈີນທີ່ຫຼາຍຄົນເປັນຫ່ວງ. ແຕ່ເພື່ອຕອບບັນດາຄຳຖາມແລະຂໍ້ຂ້ອງໃຈຂ້າງເທິງນັ້ນ, ກ່ອນອື່ນໝົດຂ້າພະເຈົ້າຈະແຈ້ງໃຫ້ເຫັນຈຸດປະສົງຂອງໂຄງການ, ຈາກນັ້ນຈະເວົ້າເຖິງຮູບແບບການລົງທຶນ ກ່ອນທີ່ຈະສະຫຼຸບຜົນປະ ໂຫຍດຂອງໂຄງການວ່າມີຫຍັງແດ່. ຈຸດປະສົງໂຄງການ:ເສັ້ນທາງລົດໄຟລາວ-ຈີນແມ່ນສ່ວນໜຶ່ງຂອງຂໍ້ລິເລີ່ມ Hardware ຂອງ ໂຄງການໜຶ່ງແລວໜຶ່ງເສັ້ນທາງ Road and Belt ຂອງຈີນ, ເຊິ່ງມີຈຸດປະສົງເພື່ອເພີ່ມທະວີການຮ່ວມມືດ້ານການຄ້າ ແລະ ການທ່ອງທ່ຽວລະຫວ່າງຈີນແລະປະເທດອື່ນໆໃນໂລກ.\nທາງລົດໄຟລາວ-ຈີນແມ່ນສ່ວນໜຶ່ງຂອງທາງລົດໄຟສິງກະໂປ-ຄຸນໝິງທີ່ໄດ້ຮັບການຮັບຮອງຈາກຜູ້ນຳອາຊຽນໃນກອງປະຊຸມສຸດຍອດອາຊຽນໃນປີ 2011 ຕາມຄຳແນະນຳຂອງກອງປະຊຸມລັດ ຖະມົນຕີຂົນສົ່ງອາຊຽນໃນເວລານັ້ນ. ເພືຶ່ອເປັນສ່ວນໜຶ່ງຂອງຄວາມພະຍາຍາມໃນການຈັດຕັ້ງປະຕິບັດຂໍ້ລິເລີ່ມອາຊຽນ, ລັດຖະ ບານລາວ ແລະ ຈີນໄດ້ຕົກລົງຮ່ວມມືກັນກໍ່ສ້າງທາງລົດໄຟທີ່ມີຄວາມຍາວ ປະມານ 422.4 ກິໂລແມັດ ເຊິ່ງເລີ່ມຈາກຊາຍແດນຈີນໃນເມືອງບໍ່ເຕນ ສະຖານນີຂົນສົ່ງສິນຄ້າ ທ່ານາແລ້ງ ໃນນະຄອນຫຼວງວຽງຈັນ. ມາຮອດປະຈຸບັນປະມານ 99 ສ່ວນຮ້ອຍຂອງວຽກງານພື້ນຖານໄດ້ສໍາເລັດແລ້ວ. ພາຍຫຼັງສໍາເລັດແລ້ວເສັ້ນທາງສາຍນີ້ຈະເຊື່ອມຕໍ່ກັບທາງລົດໄຟຂອງປະເທດໄທທີ່ຖືກກຳນົດຈະສ້າງຈາກຈັ່ງຫວັດໜອງຄາຍຫາບາງກອກປະເທດ, ຕໍ່ໄປຍັງປະເທດມາເລເຊຍ ແລະ ສິງກະໂປ. ເສັ້ນທາງລົດໄຟລາວ-ຈີນໄດ້ຖືກສ້າງຂຶ້ນໃນຮູບແບບການລົງທຶນລະຫວ່າງພາກລັດ-ເອກະຊົນ (PPP), ກໍ່ສ້າງ, ດຳເນີນງານ ແລະ ສົ່ງມອບ (BOT) ແລະ ກົນໄກຮ່ວມມື້ລະຫວ່າງລັດຖະບານຕໍ່ລັດຖະບານ (G to G). ໂດຍອີງໃສ່ຮູບແບບການຮ່ວມມືເຫຼົ່ານີ້, ລັດຖະບານລາວແລະຈີນໄດ້ຕົກລົງສ້າງຕັ້ງບໍລິສັດຮ່ວມທຶນໂດຍມີອັດຕາສ່ວນການຖືຫຸ້ນ 30-70 ເປີເຊັນ. ຍ້ອນເຫັນຮູບແບບການລົງທຶນເປັນແນວນີ້, ຫຼາຍໆຄົນຄົງເຂົ້າໃຈວ່າລັດຖະບານລາວຕ້ອງໄດ້ຢືມເງິນເປັນຈຳນວນມະຫາສານເພື່ອຄ້ຳປະກັນໃຫ້ລາວໄດ້ຮັບສ່ວນແບ່ງໃນການຖືຫຸ້ນ 30 ສ່ວນຮ້ອຍຂອງໂຄງການ, ເຊິ່ງສົມມຸດຖານນີ້ແມ່ນມີເຫດຜົນແຕ່ບໍ່ຖືກຕ້ອງ 100 ເປີເຊັນ.\nຄວາມຈິງແລ້ວການສະໜອງທຶນໃຫ້ແກ່ໂຄງການນີ້ຖືກແບ່ງອອກເປັນສອງສ່ວນຫຼັກ, ໜຶ່ງແມ່ນການສະໜອງທຶນໃນຮູບແບບ Debt financing, ເຊິ່ງບໍລິສັດຮ່ວມທຶນລາວ-ຈີນເປັນຜູ້ຮັບຜິດຊອບກູ້ຢືມ ແລະ ອີກສ່ວນໜຶ່ງແມ່ນລົງທຶນຖືຫຸ້ນ (equity) ເຊິ່ງລັດຖະບານສອງປະເທດເປັນຜູ້ຮັບຜິດຊອບເອົາເງິນມາໃສ່ເປັນຫຸ້ນ. ການສະໜອງທຶນໃນຮູບແບບ debt financing ກວມເອົາ 60 ເປີເຊັນຂອງຈໍານວນເງິນລົງທຶນທັງໝົດ 5.9 ຕື້ໂດລາສະຫະລັດ, ນີ້ໝາຍຄວາມວ່າບໍລິສັດຮ່ວມທຶນລາວ-ຈີນຈະຕ້ອງເປັນຜູ້ກູ້ຢືມເງິນຈາກລັດຖະບານຈີນຈຳນວນ 3.54 ຕື້ໂດລາສະຫະລັດ. ພາຍໃຕ້ການຮູບແບບການລົງທຶນທີ່ເປັນເອກະລັກນີ້, ລັດຖະບານລາວບໍ່ຈຳເປັນຕ້ອງກູ້ຢືມເງິນຈຳນວນມະຫາສານຈາກຈີນເພື່ອສະໜອງທຶນໃຫ້ແກ່ໂຄງການດັ່ງທີ່ນັກວິຈານຫຼາຍຄົນອອກມາເປີດ ເຜີຍກ່ອນໜ້ານີ້.ຈຳນວນຕົວຈິງແລ້ວ, ຈໍານວນເງິນທີ່ລັດຖະບານລາວຕ້ອງໄດ້ກູ້ຢືມຈາກຈີນເພື່ອຮັບປະກັນໃຫ້ລາວມີຫຸ້ນໃນອັດຕາສ່ວນ 30 ເປີເຊັນຂອງທຶນໃນໂຄງການແມ່ນມີພຽງແຕ່ 480 ລ້ານໂດລາສະຫະ ລັດໂດຍມີອັດຕາດອກເບ້ຍ 2,3 ເປີເຊັນຕໍ່ປີ, ສ່ວນທີ່ຍັງເຫຼືອແມ່ນການປະກອບສ່ວນທາງດ້ານການເງິນຈາກລັດຖະບານລາວ, ເຊິ່ງຕົກປະມານ 250 ລ້ານໂດລາສະຫະລັດ.ເມືອເບິ່ງຈຳນວນເງິນທີ່ປະເທດລາວເຮົາຕ້ອງໄດ້ກູ້ຢືມຈາກປະເທດຈີນແລ້ວ ເຫັນວ່າ ລັດຖະ ບານລາວຈະບໍ່ປະເຊີນກັບການກູ້ຢືມຂະໜາດໃຫຍ່ ແລະ ຈະບໍ່ມີຄວາມສ່ຽງດ້ານການລົງທຶນຫຼາຍດັ່ງທີ່ນັກວິຈານຫຼາຍຄົນໄດ້ສະແດງຄວາມກັງວົນກ່ອນໜ້ານີ້.ອາດມີບາງທ່ານໂຕ້ແຍ້ງຕໍ່ກັບບັນຫານີ້ວ່າເຖິງວ່າລັດຖະບານລາວບໍ່ຕ້ອງກູ້ຢືມໂດຍກົງຈາກຈີນເປັນຈຳນວນຫຼວງຫຼາຍກໍ່ຕາມ, ແຕ່ລັດຖະບານຈະບໍ່ສາມາດປະຕິເສດຜົນໄດ້ຮັບຂອງການດຳເນີນງານຂອງບໍລິສັດຮ່ວມທຶນ.ຄຳຖາມໃຫຍ່ຂອງຫຼາຍທ່ານແມ່ນມີຢູ່ວ່າຈະມີຫຍັງເກີດຂຶ້ນຖ້າບໍລິສັດຮ່ວມທຶນລະຫວ່າງລາວ-ຈີນບໍ່ສາມາດສ້າງລາຍໄດ້ທີ່ພຽງພໍໃຊ້ໜີ້ເງິນກູ້ຢືມຈາກຈີນມາ.ເຖິງແມ່ນວ່າຄວາມກັງວົນນີ້ແມ່ນສົມເຫດສົມຜົນ, ແຕ່ຂ້າພະເຈົ້າເຊື່ອຢ່າງຈິງຈັງວ່າບໍລິສັດຮ່ວມທຶນຈະເຮັດວຽກໃຫ້ດີທີ່ສຸດເພື່ອສ້າງລາຍຮັບ ແລະ ນຳເງິນມາຊໍາລະໜີ້ທີ່ຢືມເພາະວ່າບໍລິສັດເປັນຜູ້ກູ້ຢືມເງິນ ບໍ່ແມ່ນລັດຖະບານ ແລະ ແນ່ນອນລັດຖະບານຈີນ, ເຊິ່ງຖືຮຸ້ນສ່ວນໃຫຍ່ຈະບໍ່ປ່ອຍໃຫ້ບໍລິສັດຮ່ວມທຶນ ພົບກັບຄວາມຫຍຸ້ງຍາກທາງດ້ານການເງິນຢ່າງແນ່ນອນ, ເພາະວ່າການລົງທຶນແມ່ນສ້າງຂຶ້ນຕາມກົນໄກການຮ່ວມມື ລັດຕໍ່ລັດ (G-to-G).\nໃນສະຖານະການທີ່ຮ້າຍແຮງທີ່ສຸດ, ຜູ້ໃຫ້ກູ້ອາດຈະຍຶດ ແລະ ຄວບຄຸມໂຄງການ, ເຊິ່ງທາງດ້ານເຕັກນິກແລ້ວໂຄງການນີ້ເປັນໂຄງການຂອງຈີນເປັນສ່ວນໃຫຍ່ເພາະວ່າເພີ່ນຖືຫຸ້ນ 70 ເປີເຊັນຂອງການລົງທຶນຂອງໂຄງການ. ເຖິງຢ່າງໃດກໍ່ຕາມ, ຂ້າພະເຈົ້າຄິດວ່າການຍຶດໂຄງການຈະບໍ່ເກີດຂຶ້ນພາຍໃຕ້ວິທີການລົງທຶນແບບນີ້. ອີກຢ່າງໜຶ່ງຈີນໄດ້ເຊັນສັນຍາຮ່ວມຊາຕາກຳກັບລາວແລ້ວຈະບໍ່ປ່ອຍໃຫ້ຄູ່ຮ່ວມອັບຜົນປະໂຫຍດ.ຖ້າເວົ້າເຖິງຜົນປະໂຫຍດຂອງໂຄງການລົດໄຟ, ອີງຕາມຜົນການສຶກສາຄວາມເປັນໄປໄດ້ຂອງໂຄງການ, ອັດຕາຜົນຕອບແທນທາງການເງິນແມ່ນ 6.3 ເປີເຊັນໃນໄລຍະ 25 ປີ ທໍາອິດ.ຜົນຕອບແທນທາງດ້ານການເງິນໃນການລົງທຶນນີ້ແມ່ນຂ້ອນຂ້າງຕໍ່າເມື່ອທຽບກັບຜົນຕອບແທນຂອງການລົງທຶນໃນຂະແໜງການອື່ນໆ. ໃນຄວາມຄິດເຫັນຂອງຂ້າພະເຈົ້າ, ຜົນຕອບແທນຕໍ່າໃນການລົງທຶນດ້ານພື້ນຖານໂຄງລ່າງບໍ່ແມ່ນເລື່ອງແປກເພາະມັນເປັນກົດເກນ. ຜົນຕອບແທນຕໍ່າຈາກການດຳເນີນກິດຈະການລົດໄຟນີ້ບໍ່ພຽງແຕ່ເກີດຂຶ້ນໃນປະເທດໃດໜຶ່ງເທົ່ານັ້ນແຕ່ມັນເກີດຂຶ້ນທົ່ວໂລກ.ແທ້ຈິງແລ້ວ, ມັນເປັນສິ່ງທີ່ຫາຍາກຫຼາຍທີ່ເຫັນການດຳເນີນງານທາງລົດໄຟມີກຳໄລເພາະວ່າຈຸດປະສົງຂອງໂຄງການແມ່ນເພື່ອຮັບໃຊ້ປະຊາຊົນ ແລະ ມັນໄດ້ຖືກອອກແບບເພື່ອສ້າງສະພາບແວດລ້ອມທີ່ເອື້ອອໍານວຍໃຫ້ແກ່ການຄ້າ ແລະ ທຸລະກິດ ແລະ ສະໜັບສະໜູນການເຕີບໂຕສີຂຽວທົ່ວໂລກຫຼາຍກວ່າຈະເປັນໂຄງການທີ່ຫາກໍາໄລ.\nໃນເມື່ອຜົນຕອບແທນທາງດ້ານການເງິນໃນການລົງທຶນຕໍ່າແນວນີ້ ປະເທດລາວຈະໄດ້ຮັບຜົນປະໂຫຍດຫຍັງຈາກການລົງທຶນນີ້? ຂ້າພະເຈົ້າຄິດວ່າເຖິງແມ່ນວ່າຜົນຕອບແທນທາງການເງິນຈະຕໍ່າ, ອັດຕາຜົນຕອບແທນພາຍໃນທາງເສດຖະກິດ (EIRR) ແມ່ນສູງເຖິງ 18,5 ເປີເຊັນອີງຕາມຜົນການສຶກສາຄວາມເປັນໄປໄດ້, ເຊິ່ງໂຕເລກນີ້ແມ່ນສູງກວ່າມາດຕະການສາກົນທີ່ມີພຽງແຕ່ 12 ເປີເຊັນເທົ່ານັ້ນ.ຜົນປະໂຫຍດທາງອ້ອມທີ່ປະເທດລາວຈະໄດ້ຮັບຈາກໂຄງການລົດໄຟລາວ-ຈີນ ແມ່ນການຍົກລະດັບຄວາມສາມາດດ້ານການແຂ່ງຂັນທາງເສດຖະກິດໂດຍຜ່ານການຫັນປ່ຽນປະເທດຈາກການເປັນປະເທດທີ່ບໍ່ມີຊາຍແດນຕິດກັບທະເລມາສ້າງເປັນປະເທດທາງຜ່ານ ແລະ ເຊື່ອມໂຍງພູມິພາກ. ທາງລົດໄຟດັ່ງກ່າວຈະຊ່ວຍໃຫ້ປະເທດລາວສາມາດເປັນສູນກາງການຂົນສົ່ງຂອງພາກພື້ນ ຕາມແບບ Logistic ໄດ້. ທາງລົດໄຟຈະບໍ່ພຽງແຕ່ຫຼຸດຄ່າໃຊ້ຈ່າຍໃນການຂົນສົ່ງຜູ້ໂດຍສານ ແລະ ສິນຄ້າໄປສູ່ຕະຫຼາດສາກົນເທົ່ານັ້ນ ແຕ່ຈະເຮັດໃຫ້ທຸລະກິດລາວສາມາດເຂົ້າເຖິງຕະຫຼາດຈີນທີ່ມີຜູ້ບໍລິໂພກຫຼາຍກວ່າ 1,4 ລ້ານຄົນ.ນອກຈານນີ້ທາງລົດໄຟມີຄວາມເປັນມິດກັບສິ່ງແວດລ້ອມຍ້ອນວ່າມັນຫຼຸດຜ່ອນການປ່ອຍອາຍ CO2 ປະມານ 2.5 ເທົ່າເມື່ອທຽບໃສ່ພາຫະນະທີ່ໃຊ້ນໍ້າມັນ. ການນໍາໃຊ້ທາງລົດໄຟຍັງຈະຊ່ວຍໃຫ້ຜູ້ໂດຍສານ ແລະ ຜູ້ຂົນສົ່ງສິນຄ້າປະຢັດເງິນໄດ້. ຍົກຕົວຢ່າງ, ໂດຍອີງໃສ່ການຄາດຄະເນໃນເບື້ອງຕົ້ນ ຄ່າໃຊ້ຈ່າຍໃນການເດີນທາງໂດຍລົດໄຟຈາກວຽງຈັນຫາຊາຍແດນຈີນແມ່ນປະມານ 140,000 ກີບ (360 ກີບຕໍ່ກິໂລແມັດຕໍ່ຄົນ) ໃນຂະນະທີ່ຄ່າຂົນສົ່ງສິນຄ້າແມ່ນປະມານ 600 ກີບ/ໂຕນ ຕໍ່ກິໂລແມັດ, ເຊິ່ງຄ່າຂົນສົ່ງນີ້ ຖືກກວ່າຢ່າງໜ້ອຍສອງເທົ່າ ຖ້າທຽບໃສ່ຮູບແບບການຂົນສົ່ງທາງບົກ.ເວລາເດີນທາງສໍາລັບທັງຜູ້ໂດຍສານ ແລະ ການຂົນສົ່ງກໍ່ຈະຖືກຫຼຸດລົງຢ່າງຫຼວງຫຼາຍ. ຕົວຢ່າງ, ເວລາເດີນທາງດ້ວຍລົດເມໂດຍປົກກະຕິແມ່ນມື້ໜຶ່ງ, ໃນຂະນະທີ່ການເດີນທາງດ້ວຍລົດໄຟທຳມະດາໃຊ້ເວລາປະມານ5ຊົ່ວໂມງ ແລະ ການເດີນທາງດ້ວຍລົດໄຟຄວາມໄວສູງໃຊ້ເວລາພຽງ 90 ນາທີເທົ່ານັ້ນ.ຄ່າໃຊ້ຈ່າຍຕ່ໍາ, ການເດີນທາງທີ່ວ່ອງໄວ ແລະ ການຂົນສົ່ງສິນຄ້າທີ່ສະດວກຈະຊ່ວຍຍູ້ດັນໃຫ້ອຸດສາຫະກຳການທ່ອງທ່ຽວມີການຂະຫຍາຍຕົວສູງ. ຂ້າພະເຈົ້າຄາດວ່າຈະມີນັກທ່ອງທ່ຽວຈີນເຂົ້າມາລາວຢ່າງຫຼວງຫຼາຍໃນຊຸມປີຕໍ່ໜ້າ. ທັ້ງນີ້ກໍ່ຍ້ອນວ່າ ມີປະຊາຊົນ ປະມານ 70 ລ້ານຄົນໃນແຂວງ ຢຸນນານ ແລະ ບັນດາແຂວງໃກ້ຄຽງ, ເຊິ່ງມີກຳລັງການຊື້ທີ່ສູງ ແລະ ປາຖະໜາຢາກເດີນທາງໄປປະເທດໃກ້ຄຽງ. ນອກຈາກນີ້, ນັກທ່ອງທ່ຽວໄທຫຼາຍລ້ານຄົນຈະນໍາໃຊ້ລົດໄຟໃນການເດີນທາງໄປຈີນ.\nເມື່ອສ້າງສໍາເລັດ, ທາງລົດໄຟສິງກະໂປ-ຄຸນໝິງຈະຊ່ວຍຊຸກຍູ້ການຄ້າໃນພາກພື້ນ. ໃນປັດຈຸ ບັນ, ໜຶ່ງໃນສິ່ງກີດຂວາງທາງການຄ້າທີ່ສໍາຄັນແມ່ນຄ່າຂົນສົ່ງ.ຍ້ອນການລະບາດຂອງພະຍາດ Covid-19 ທົ່ວໂລກ, ຄ່າຂົນສົ່ງທາງທະເລໄດ້ເພີ່ມຂຶ້ນຫຼາຍກ່ວາ 540 ເປີເຊັນ ແລະ ກວມເອົາເຖິງ 80 ສ່ວນຮ້ອຍຂອງການຂົນສົ່ງສິນຄ້າທັງໝົດໃນພາກພື້ນ.ຍ້ອນຄ່າຂົນສົ່ງທາງທະເລເພີ່ມຂຶ້ນ, ລາຄາສິນຄ້າຈີນໃນພາກພື້ນໄດ້ເພີ່ມຂຶ້ນ 50 ເປີເຊັນໃນໄລຍະດຽວກັນນີ້. ເພື່ອແກ້ໄຂບັນດາອຸບປະສັກທາງການຄ້າເຫຼົ່ານີ້, ຈີນ ແລະ ບັນດາປະເທດອາຊຽນຄວນຮ່ວມມືກັນເພື່ອຊອກຫາຮູບແບບການຂົນສົ່ງທີ່ມີລາຄາຖືກກວ່າໂດຍສະເພາະລົດໄຟຄວາມໄວສູງທີ່ສາມາດເຮັດໃຫ້ຄ່າຂົນສົງຫຼຸດລົງ.ເພື່ອຊຸກຍູ້ການຄ້າສອງຝ່າຍ, ຈີນໄດ້ຕົກລົງທີ່ຈະຫຼຸດພາສີ ນຳເຂົ້າສໍາລັບສິນຄ້າລາວປະມານ 97 ເປີເຊັນ, ສິ່ງດັ່ງກ່າວຈະຊ່ວຍຊຸກຍູ້ການສົ່ງອອກຂອງລາວໄປຈີນໃນອະນາຄົດອັນໃກ້ນີ້.ແນ່ນອນມັນມີສິ່ງທ້າທາຍຫຼາຍຢ່າງໃນອະນາຄົດ ເພື່ອເຮັດໃຫ້ການນຳໃຊ້ທາງລົດໄຟເກີດປະໂຫຍດສູງສຸດ, ຂ້າພະເຈົ້າຄິດວ່າພວກເຮົາຕ້ອງໄດ້ປັບປຸງສະພາບແວດລ້ອມຂອງການດໍາເນີນທຸລະກິດເພື່ອດຶງດູດການລົງທຶນຈາກຈີນ ແລະ ຕ່າງປະເທດ. ພວກເຮົາຍັງຕ້ອງໄດ້ລົງທຶນຫຼາຍໃນການພັດ ທະນາຊັບພະຍາກອນມະນຸດເພື່ອຕອບສະໜອງຄວາມຕ້ອງການແຮງງານທີ່ມີສີມື ແລະ ການລົງທຶນທີ່ນັບມື້ນັບເພີ່ມຂຶ້ນ.\nສະຫຼຸບແລ້ວ, ຍ້ອນວ່າຄ່າໃຊ້ຈ່າຍໃນການລົງທຶນໃນເສັ້ນທາງລົດໄຟແມ່ນຖືກແບ່ງອອກເປັນສອງພາກສວນ debt financing and equity, ລັດຖະບານລາວຈະບໍ່ປະເຊີນການກູ້ຢືມທີ່ໜັກໜ່ວງ ແລະ ລັດຖະບານຈີນຈະບໍ່ຍຶດ ຫຼື ເຂົ້າມາຄວບຄຸມໂຄງການຢ່າງແນ່ນອນ ເພາະວ່າແມ່ນເພີ່ນເປັນຜູ້ຖືຫຸ້ນສ່ວນໃຫຍ່ຢູ່ແລ້ວ. ອີກອັນໜຶ່ງ, ຈີນຖືວ່າເສັ້ນທາງລົດໄຟລາວ-ຈີນເປັນສ່ວນໜຶ່ງຂອງຂໍ້ລິເລີ່ມໜຶ່ງແລວໜຶ່ງເສັ້ນທາງ (Belt and Road Initiative). ຂ້າພະເຈົ້່່າມີຄວາມເຊື້ອໜັ້ນວ່າ ເສັ້ນທາງລົດໄຟລາວຈີນຈະເປັນສັນຍາລັກຂອງການເປັນເພືຶ່ອນມິດທີ່ດີ, ຫຸ້ນສ່ວນທີ່ດີ ແລະ ຕ່າງຝ່າຍຕ່າງມີຜົນປະໂຫຍດ.ເຖິງແມ່ນວ່າຜົນຕອບແທນທາງດ້ານການເງິນຂອງໂຄງການນີ້ຕໍ່າ, ແຕ່ທາງລົດໄຟເສັ້ນນີ້ຈະເປັນສິ່ງທີ່ເພີ່ມຄວາມສາມາດໃນການແຂ່ງຂັນທາງເສດຖະກິດຂອງລາວໂດຍການຫັນເອົາປະເທດທີ່ບໍ່ມີຊາຍແດນຕິດກັບທະເລມາເປັນປະເທດທາງຜ່ານ. ທາງລົດໄຟດັ່ງກ່າວຈະຊ່ວຍຊຸກຍູ້ການທ່ອງທ່ຽວແລະ ການຄ້າລະຫວ່າງລາວ, ຈີນ ແລະ ໄທ. ເພື່ອໃຫ້ເກີດປະໂຫຍດສູງສຸດຈາກທາງລົດໄຟ, ປະເທດລາວຕ້ອງໄດ້ປັບປຸງຊັບພະຍາກອນມະນຸດເພື່ອຕອບສະໜອງຄວາມຮຽກຮ້ອງຕ້ອງການດ້ານສີມືແຮງງານທີ່ນັບມື້ນັບເພີ່ມຂຶ້ນ.\nບົດຄວາມໂດຍ: ທ່ານ ສອນສັນ ນໍຍານສະນະ ອະດີດຮອງຫົວໜ້າ ກົມລົດໄຟລາວ, ກະຊວງໂຍທາທິການ ແລະ ຂົນສົ່ງ.\nຂ່າວກ່ອນໜ້ານີ້ແຂວງຄຳມ່ວນ ສັກວັກຊິນປ້ອງກັນໂຄວິດ-19 ໄດ້ແລ້ວ 58 ພັນກວ່າຄົນ\nພິທິປະກາດກົງຈັກການຈັດຕັ້ງ ແລະ ແຕ່ງຕັ້ງບຸກຄະລາກອນ ຂອງສະມາຊິກສະພາແຫ່ງຊາດ ຊຸດທີ IX ປະຈໍາເຂດເລືອກຕັ້ງທີ 02 ແຂວງຜົ້ງສາລີ.\nກອງປະຊຸມປະຖົມນິເທດໃຫ້ສະມາຊິກສະພາປະຊາຊົນແຂວງຜົ້ງສາລີ ຊຸດທີ II\nຄະນະພັກຮາກຖານສຶກສາທິການ ແລະ ກິລາເມືອງທ່າໂທມ ສະຫຼຸບວຽກງານປະຈຳປີ 2021 ແລະ ວາງທິດທາງແຜນການປີ 2022.\nພະແນກການຕ່າງປະເທດ ດຳເນີນກອງປະຊຸມໃຫຍ່ ຄັ້ງທີ II ຂອງຫນ່ວຍພັກຮາກຖານ\nສ່ວຍສາອາກອນ ອັດຕະປື ຮັບໂຕເລກຈັດເກັບລາຍຮັບ 85 ຕື້ກີບ


ຜະລິດຕະພັນລາວ ເກືອບ 1 ພັນລາຍການ ໃກ້ຈະສາມາດຊື້ – ຂາຍຜ່ານລະບົບເອເລັກໂຕຣນິກ | laosdailynews.com\nHome ຂ່າວ ຜະລິດຕະພັນລາວ ເກືອບ 1 ພັນລາຍການ ໃກ້ຈະສາມາດຊື້ – ຂາຍຜ່ານລະບົບເອເລັກໂຕຣນິກ\nຜະລິດຕະພັນລາວ ເກືອບ 1 ພັນລາຍການ ໃກ້ຈະສາມາດຊື້ – ຂາຍຜ່ານລະບົບເອເລັກໂຕຣນິກ\nເລີ່ມແຕ່ກາງປີ 2017 ເປັນຕົ້ນມາ ເວັບໄຊ www.plaosme.com ທີ່ເປັນຂົວຕໍ່ລະຫວ່າງຜູ້ຜະລິດສິນຄ້າລາວ ແລະ ລູກຄ້າໃນທົ່ວໂລກໄດ້ເປີດນໍາໃຊ້ ປັດຈຸບັນມີສິນຄ້າທີ່ລົງໂຄສະນາ 989 ລາຍການ ໃນໄວໆນີ້ສິນຄ້າຈະສາມາດຊື້ – ຂາຍຜ່ານລະບົບເອເລັກໂຕຣນິກ.\n1 ໃນ7ນະໂຍບາຍພັດທະນາວິສາຫະກິດຂະໜາດນ້ອຍ ແລະ ກາງ ( SME ) 2016 – 2021 ກໍຄືນະໂຍບາຍທີ4ການສົ່ງເສີມການເຂົ້າເຖິງຕະຫຼາດ ແລະ ການຂະຫຍາຍຕະຫຼາດຂອງ SME, ລັດຖະບານລາວ ໄດ້ຈັດສັນງົບປະມານຈາກທຶນກູ້ຢືມດອກເບ້ຍຕໍ່າຂອງທະນາຄານພັດທະນາອາຊີ ( ADB ) ເພື່ອນໍາໃຊ້ເຂົ້າໃນກິດຈະກໍາສ້າງເວັບໄຊ www.plaosme.com ໃຫ້ເປັນບ່ອນເຊື່ອມຕໍ່ SME ກັບຜູ້ຊື້ຢູ່ທັງພາຍໃນ ແລະ ຕ່າງປະເທດ ໄດ້ໂດຍກົງຜ່ານລະບົບຊື້ – ຂາຍທາງເອເລັກໂຕຣນິກ ( E – commerce ) ເຊິ່ງນອນໃນແຜນງານທີ3ຂອງໂຄງການພັດທະນາພາກເອກະຊົນ ແລະ SME.\nເວັບໄຊ www.plaosme.com ຈະເປັນເວັບໄຊ E – commerce ປະເພດທຸລະກິດເຖິງທຸລະກິດ ຫຼື B2B ທີ່ຮວບຮວມຂໍ້ມູນກ່ຽວກັບຜະລິດຕະພັນຂອງ ວນກ ຢູ່ ສປປ ລາວ ແລະ ໃຫ້ຜູ້ຊື້ຈາກທັງພາຍໃນ ແລະ ສາກົນສາມາດສັ່ງຊື້ຜະລິດຕະພັນລາວທີ່ລົງໃນເວັບໄຊດັ່ງກ່າວນັ້ນໄດ້ຢ່າງສະດວກ, ເວັບໄຊດັ່ງກ່າວຍັງຈະມີລະບົບການຊໍາລະເງິນທີ່ເຊື່ອຖືໄດ້ອີກດ້ວຍ ເພື່ອຊ່ວຍໃຫ້ SME ສາມາດເຮັດທຸລະກໍາຜ່ານທາງເອເລັກໂຕຣນິກໄດ້.\nກົມສົ່ງເສີມວິສາຫະກິດຂະໜາດນ້ອຍ ແລະ ກາງ ( ກສວ ) ໃນນາມເປັນໜ່ວຍງານຄຸ້ມຄອງໂຄງການໄດ້ຊຸກຍູ້ ແລະ ໃຫ້ການສະໜັບສະໜູນພາກສ່ວນກ່ຽວຂ້ອງຄືກົມການນໍາເຂົ້າ ແລະ ສົ່ງອອກ ເປັນເຈົ້າການສ້າງເວັບໄຊດັ່ງກ່າວ ແລະ ຕໍ່ມາຄະນະນຳກະຊວງ ອຄ ໄດ້ຕົກລົງມອບໂອນໃຫ້ກົມສົ່ງເສີມການຄ້າ ສືບຕໍ່ຈັດຕັ້ງຜັນຂະຫຍາຍວຽກງານສົ່ງເສີມການເຂົ້າເຖິງຕະຫຼາດຂອງ SME ຜ່ານລະບົບຊື້ – ຂາຍທາງເອເລັກໂຕຣນິກ.\nເວັບໄຊ www.plaosme.com ໄດ້ເປີດນໍາໃຊ້ໃນກາງເດືອນສິງ ຫາ 2017 ມາຮອດປັດຈຸບັນມີ SME ເຂົ້າໄປລົງທະບຽນທັງໝົດ 273 ຫົວໜ່ວຍ. ໃນນັ້ນ, ມີ 193 ຫົວໜ່ວຍທີ່ໄດ້ລົງໂຄສະນາຜະລິດຕະພັນຂອງຕົນ, ເຮັດໃຫ້ມີຜະລິດຕະພັນສະແດງໃນເວັບໄຊ ກວ່າ 989 ລາຍການ, ເຖິງວ່າປັດຈຸບັນເວັບໄຊຍັງບໍ່ທັນສາມາດເຮັດທຸລະກໍາຜ່ານທາງເອເລັກໂຕຣນິກໄດ້ຢ່າງແທ້ຈິງກໍຕາມ ແຕ່ເວັບໄຊດັ່ງກ່າວກໍໄດ້ສ້າງໜໍ່ແໜງທີ່ດີ ເຊິ່ງສະແດງອອກໃນຈຳນວນຄຳ ຖາມທີ່ສອບຖາມກ່ຽວກັບສິນຄ້າເຂົ້າມາຜ່ານເວັບໄຊຫຼາຍກວ່າ 132 ຄໍາຖາມ. ພ້ອມນັ້ນ, ມີຜູ້ເຂົ້າຊົມເວັບ ໄຊທັງພາຍໃນ ແລະ ຕ່າງປະເທດ 143.829 ຄັ້ງ, ຜູ້ເຂົ້າຊົມຈາກພາຍໃນ ສປປ ລາວ 41,50%, ໄທ 17,39%, ອາເມຣິກາ 6,75%, ມາເລເຊຍ 5,13%, ຝຣັ່ງ 6,65%, ສ.ເກົາຫຼີ 2,83%, ສິງກະໂປ 2,24%, ບຣາຊິນ 1,98%, ອິນເດຍ 1,78% ແລະ ຈາກ ສປ ຈີນ 1,78%.\nເພື່ອເຮັດໃຫ້ເວັບໄຊ www.plaosme.com ກາຍເປັນເວັບໄຊ ທີ່ສາມາດຊື້ – ຂາຍຜ່ານເອເລັກໂຕຣນິກ ( E – commerce ) ໄດ້ຢ່າງສົມບູນ ສິ່ງສຳຄັນແມ່ນຕ້ອງມີລະບົບການຊໍາລະເງິນ ແລະ ລະບົບຄິດໄລ່ຄ່າຕ່າງໆ ລວມທັງຄ່າຂົນສົ່ງສິນຄ້າຈາກຕົ້ນທາງເຖິງປາຍທາງ. ໃນວັນທີ 11 ມີນາ 2019 ກົມສົ່ງເສີມການຄ້າ ຮ່ວມກັບ ກົມສົ່ງເສີມວິສາຫະກິດຂະໜາດນ້ອຍ ແລະ ກາງ ໄດ້ຈັດກອງປະຊຸມປຶກສາຫາລືກ່ຽວກັບຊ່ອງທາງການເຮັດການຄ້າຜ່ານລະບົບອອນລາຍໃນທີ່ປະຊຸມຜູ້ພັດທະນາເວັບໄຊ ກໍຄື ບໍລິສັດ Butterfli ໄດ້ນໍາສະເໜີລະບົບການຊໍາລະເງິນຜ່ານທາງເອເລັກໂຕຣນິກໃນຮູບແບບຕ່າງໆ ເຊັ່ນ: ການໃຊ້ QR Code, Top Up, Swiping Card ທັງໃນຮູບແບບ Offline ແລະ Online ລວມທັງລະບົບການຮັກສາຄວາມປອດໄພ ເພື່ອປ້ອງກັນການລັກລອບຂໍ້ມູນບັນຊີຂອງຜູ້ເປັນສະມາຊິກອີກດ້ວຍ, ຜູ້ພັດທະນາເວັບໄຊໄດ້ສະເໜີໃຫ້ເວັບໄຊ www.plaosme.com ນໍາໃຊ້ລະບົບ “ Plao pay ” ທີ່ເປັນແອັບພລິເຄຊັນ ( Application ) ຊໍາລະເງິນຮູບແບບ P2P ( Peer To Peer ) ທີ່ສາ ມາດຊໍາລະເງິນໄດ້ທັງໃນຮູບແບບ Offline ແລະ Online ໂດຍການສະແກນ QR Code ເຊິ່ງຈະຊ່ວຍໃຫ້ລັດຖະບານສ້າງແຫຼ່ງລາຍຮັບ ເພື່ອຈ່າຍດອກເບ້ຍເງິນກູ້ໃຫ້ແກ່ ADB. ພ້ອມກັນນັ້ນ, ກໍເປັນຮູບແບບທີ່ຈະເກັບຄ່າທຳນຽມກັບ SME ຕໍ່າທີ່ສຸດກໍວ່າໄດ້.\nແຕ່ຢ່າງໃດກໍຕາມ, ໃນກອງປະຊຸມກໍຍັງບໍ່ສາມາດຕົກລົງຮັບຮອງເອົາຮູບແບບທີ່ຜູ້ພັດທະນາເວັບໄຊສະເໜີ ເນື່ອງຈາກວ່າ ກົມສົ່ງເສີມການຄ້າ ຮ່ວມກັບ ກົມສົ່ງເສີມວິສາຫະກິດຂະໜາດນ້ອຍ ແລະ ກາງ ຍັງຕ້ອງໄດ້ປະສານງານກັບພາກສ່ວນກ່ຽວຂ້ອງ ໂດຍສະເພາະທະນາຄານ ແຫ່ງ ສປປ ລາວ, ບັນດາທະນາຄານທຸລະກິດ ແລະ ຂໍທິດຈາກຄະນະນຳກະຊວງ ອຄ ໃນບາດກ້າວຕໍ່ໄປ.\nຜະລິດຕະພັນລາວໃກ້ຈະສາມາດຊື້ - ຂາຍ ຜ່ານເວັບໄຊ


ກອງບັນຊາການ ປ້ອງກັນຄວາມສະຫງົບ ເມືອງຄອບ ສະຫຼຸບ6ເດືອນຕົ້ນປີ\nເຜີຍແຜ່ໂດຍ: ທ່ານ ທອງດຳ ມິໂຍລາ ເວລາ: 02/08/2021 13:59:28 ຈຳນວນຢ້ຽມຊົມ 1616 ຄັ້ງ\nກອງບັນຊາການ ປ້ອງກັນຄວາມສະຫງົບ ເມືອງຄອບ ແຂວງໄຊຍະບູລີ ໄດ້ຈັດກອງປະຊຸມສະຫຼຸບວຽກງານປ້ອງກັນຄວາມສະຫງົບປະຈໍາ6ເດືອນຕົ້ນປີ 2021 ແລະ ທິດທາງແຜນການ6ເດືອນທ້າຍປີ 2021 ໂດຍໄດ້ຈັດຂຶ້ນທີ່ຫໍປະຊຸມຂອງກົມກອງດັ່ງກ່າວ ໃນທ້າຍເດືອນກໍລະກົດນີ້ ໂດຍການເປັນປະທານຂອງ ທ່ານ ພັທ ເຂັມເພັດ ວັນນະລາດ ກໍາມະການປະຈໍາພັກເມືອງ ເລຂາຄະນະພັກຮາກຖານ ຫົວໜ້າກອງບັນຊາການປ້ອງກັນຄວາມສະຫງົບເມືອງ ມີຮອງຫົວໜ້າຫ້ອງການ, ຫົວໜ້າພະແນກ, ຫົວໜ້າ ປກສ ກຸ່ມບ້ານ ມີບັນດານາຍ ແລະ ພົນຕໍາຫຼວດ ພາຍໃນກອງບັນຊາການດັ່ງກ່າວເຂົ້າຮ່ວມ.\nກອງປະຊຸມດັ່ງກ່າວ, ທ່ານ ພັທ ລ້ານ ວັນນຸເດດ ຫົວໜ້າພະແນກຫ້ອງການ ກອງບັນຊາການປ້ອງກັນຄວາມສະຫງົບເມືອງ ໄດ້ຜ່ານບົດສະຫຼຸບວຽກງານປ້ອງກັນຄວາມສະຫງົບປະຈໍາ6ເດືອນຕົ້ນປີ 2021 ແລະ ທິດທາງແຜນການ6ເດືອນທ້າຍປີ 2021 ວ່າ: ໃນໄລຍະທີ່ຜ່ານມາກອງບັນຊາການປ້ອງກັນຄວາມສະຫງົບໄດ້ເອົາໃຈໃສ່ປະຕິບັດວຽກງານຂອງຕົນໄດ້ຮັບຜົນສໍາເລັດຫຼາຍໆດ້ານເປັນຕົ້ນແມ່ນໄດ້ສຶກສາອົບຮົມການເມືອງແນວຄິດໃຫ້ກໍາລັງຢ່າງຕໍ່ເນື່ອງ ເປັນຕົ້ນເຂົ້າຮ່ວມເຊື່ອມຊຶມມະຕິຂອງພັກ ແລະ ໄດ້ສຶກສາອົບຮົມການເມືອງແນວຄິດໃຫ້ສະມາຊິກພັກ, ພະນັກງານ-ນັກຮົບຢູ່ກົມກອງເປັນປົກກະຕິ ໂດຍຖືເອົາການສ່ອງແສງປະຈໍາອາທິດ, ລວມກອງ, ຮ່ວມຊີວິດພັກແຕ່ລະເດືອນເປັນບ່ອນກໍ່ສ້າງຊ່ວຍເຫຼືອຊຶ່ງກັນ ແລະ ກັນ, ສຸມໃສ່ປັບປຸງກໍ່ສ້າງພັກໃນກໍາລັງປ້ອງກັນຄວາມສະຫງົບເມືອງຕາມ3ທິດນໍາ5ຫຼັກການຂອງພັກຢ່າງຕັ້ງໜ້າ ຕິດຕາມ ຊຸກຍູ້ບັນດາຄະນະພັກ, ໜ່ວຍພັກ, ພະແນກ, ໜ່ວຍງານອ້ອມຂ້າງຄະນະພັກກອງບັນຊາການ ແລະ ປກສ ບໍລິການປະຊາຊົນກຸ່ມບ້ານໃນທົ່ວເມືອງເພື່ອຍົກສູງພາລະບົດບາດການນໍາພາຂອງພັກແນໃສ່ສ້າງກົມກອງແຂງ ໜ່ວຍພັກຮູ້ນໍາພາຮອບດ້ານ, ການປົກປັກຮັກສາສະຖຽນລະພາບທາງດ້ານການເມືອງ ແລະ ຄວາມເປັນລະບຽບຮຽບຮ້ອຍຂອງສັງຄົມເປັນຕົ້ນແມ່ນຄວາມສະຫງົບສຸກທາງດ້ານການເມືອງ, ເອົາໃຈໃສ່ຕິດຕາມກວດກາ ແລະ ປ້ອງກັນສະກັດກັ້ນກຸ່ມຄົນບໍ່ດີທີ່ເຄື່ອນໄຫວບໍ່ຖືກຕ້ອງຕາມລະບຽບກົດໝາຍ. ພ້ອມດຽວກັນນີ້, ກໍໄດ້ປະສານສົມທົບກັບບັນດາຫ້ອງການທີ່ກ່ຽວຂ້ອງເອົາໃຈໃສ່ຄຸ້ມຄອງຄົນຕ່າງປະເທດທີ່ມາດໍາລົງຊີວິດ ແລະ ເຄື່ອນໄຫວກິດກະການຕ່າງໆຢູ່ພາຍໃນເມືອງ.\nໃນໂອກາດນີ້, ທ່ານ ພັທ ເຂັມເພັດ ວັນນະລາດ ໄດ້ມີຄໍາເຫັນເຈາະຈີ້ມຕໍ່ບັນດາຜູ້ເຂົ້າຮ່ວມກອງປະຊຸມເພື່ອເປັນແນວທາງໃນການປະກອບຄໍາຄິດຄໍາເຫັນຕໍ່ກອງປະຊຸມ. ພ້ອມດຽວກັນນີ້ຜູ້ເຂົ້າຮ່ວມກອງປະຊຸມກໍໄດ້ຜັດປ່ຽນກັນຂຶ້ນປະກອບຄໍາຄິດຄໍາເຫັນຢ່າງກົງໄປກົງມາເພື່ອເປັນແນວທາງໃນການຈັດຕັ້ງປະຕິບັດໃນຕໍ່ໜ້າ.\n(ພາບ-ຂ່າວ: ພົມມະນີ ອິນສະຫວັນ)


13:57 | 16/12/2021\nຍສໝ - ວັນແຫ່ງເຝີຫວຽດນາມ, ເພື່ອເປັນເຊີດຊູສົມບັດການປຸງແຕ່ງອາຫານທີ່ໄດ້ຮັບການນິຍົມຊົມຊອບ ແລະ ເປັນຕົວແທນຄວາມປະສົມປະສານກົມກຽວກັບວັດທະນະທຳ\nວັນແຫ່ງເຝີຫວຽດນາມ, ເພື່ອເປັນເຊີດຊູສົມບັດການປຸງແຕ່ງອາຫານທີ່ໄດ້ຮັບການນິຍົມຊົມຊອບ ແລະ ເປັນຕົວແທນແຫ່ງກົມກຽວປະສົມປະສານກັບວັດທະນະທຳ.\nໃນວັນແຫ່ງເຝີຫວຽດນາມ (12/12), ຫຼາຍຮູບພາບທີ່ມີຊີວິດຊີວາກ່ຽວກັບອາຫານປະເພດເຝີຂອງຫວຽດນາມ ບໍ່ພຽງແຕ່ປະກົດຂຶ້ນຢູ່ໜ້າຕ່າງຫຼັກຂອງ Google ພາສາຫວຽດນາມ ແຕ່ຍັງປະກົດຂຶ້ນຢູ່ໜ້າຕ່າງຫຼັກຂອງ Google ໃນຫຼາຍຊາດ ເຊັ່ນ ອາເມລິກາ, ອັງກິດ, ຝຣັ່ງ, ການາດາ, ສະວິດເຊີແລນ, ເຢຍລະມັນ, ອອສ໌ເຕຣຍ, ຟິນແລນ, ໄອແລນ, ອິດສະລາເອວ, ຮຸງກາຣີ, ໂຮນລັງ, ບູນກາຣີ, ສາທາລະນະລັດເຊັກ, ລິທົວເນຍ, ສິງກະໂປ ແລະ ໄທ.\nວັນນີ້ໃນ3ປີກ່ອນ, ວັນທີ 12/12/2018 ເປັນວັນທີ່ຖືກເລືອກເປັນວັນທາງການ ເພື່ອເປັນກຽດໃຫ້ປະເພດອາຫານເຝີຫວຽດນາມ, ແນໃສ່ເຊີດຊູສົມບັດທາງການປຸງແຕ່ງອາຫານທີ່ໄດ້ຮັບການນິຍົມຊົມຊອບ ແລະ ເປັນຕົວແທນຄວາມກົມກຽວປະສົມປະສານກັບວັດທະນະທຳ.\nDoodle ເຝີ ກັບຮູບພາບເຄື່ອນໄຫວທີ່ພັນລະນາວິທີການປຸງແຕ່ງເຝີທີ່ຖືກກະກຽມທຳອິດດ້ວຍເສັ້ນເຝີນຸ້ມໆ, ຊີ້ນງົວຊອຍບາງໆລວກໃສ່ໜ້ອຍໜຶ່ງ, ຜັກບົ່ວຫົວຫອມສົດ ຕາມດ້ວຍນໍ້າຊຸບຮ້ອນໆ ພ້ອມເສີບແຂກ, ລີ້ມລອງລົດຊາດຮ່ວມກັບສິ່ງທີ່ຂາດບໍ່ໄດ້ຄືຂະໜົມຄູ່, ດອງໝາກເຜັດເອກະລັກສະເພາະຂອງເຝີຮ່າໂນ້ຍ ຫຼື ຖົ່ວງອກສະໝຸນໄພ ຂອງເຝີພາກໃຕ້ ຖືກຈັດແຕ່ງໃຫ້ສະດຸດຕາ. ຕົວແທນຂອງ Google ໃຫ້ຮູ້ວ່າ ນີ້ແມ່ນກິດຈະກໍາທີ່ບໍ່ພຽງແຕ່ເປັຍການເຊີດຊູ ແລະ ເຜີຍແຜ່ຄຸນຄ່າທາງວັດທະນະທຳອັນເປັນເອກະລັກໃຫ້ມວນຊົນຄົນຫວຽດນາມ ແລະ ສາກົນແລ້ວ ຍັງເປັນໜຶ່ງໃນບັນດາກິດຈະກຳການເຜີຍແຜ່ ແລະ ສະໜັບສະໜູນຊຸກຍູ້ການຟື້ນຟູເສດຖະກິດພາຍຫຼັງການພະຍາດລະບາດໃຫ້ແກ່ວົງການທຸລະກິດເຝີ.\nTags: ເຝີຫວຽດນາມ ການປຸງແຕ່ງອາຫານ ວັດທະນະທຳ\nວັນບຸນ ວັງເຫ້ວນາມ - ຈຸດຄວາມງາມທາງດ້ານຈິດໃຈຂອງຊາວເຫ້ວ


5 ທັນວາ 2019 21:25\nກປ.ອອນໄລ - ຕອນເຊົ້າວັນທີ4ທັນວາ, ກອງປະຊຸມຕຸລາການບັນດາແຂວງຕິດກັບຊາຍແດນຫວຽດນາມ-ກໍາປູເຈຍ ຄັ້ງທີ2ໄດ້ໄຂຂຶ້ນຢູ່ Siem Reap (ກໍາປູເຈຍ). ທ່ານ ເລແທັ່ງລອງ ລັດຖະມົນຕີກະຊວງຍຸຕິທໍາຫວຽດນາມ ແລະທ່ານ Ang Vong Vathana ລັດຖະມົນຕີກະຊວງຍຸຕິທໍາ ລາຊະອານາຈັກກໍາປູເຈຍ ເປັນປະທານຮ່ວມກອງປະຊຸມ.\nກ່າວຄໍາເຫັນທີ່ກອງປະຊຸມ, ທ່ານ ເລແທັ່ງລອງ ໃຫ້ຮູ້ວ່າ ໜຶ່ງໃນບັນດາໝາກຜົນທີ່ໜ້າຮັບຮູ້ໃນວິວັດການຮ່ວມມືລະຫວ່າງສອງຝ່າຍແມ່ນໄດ້ເຫັນດີເປັນເອກະພາບສົມທົບກັນຈັດຕັ້ງກອງປະຊຸມຕຸລາການບັນດາແຂວງຕິດກັບຊາຍແດນຫວຽດນາມ-ກໍາປູເຈຍ ເພື່ອປຶກສາຫາລື, ສະເໜີບັນດາມາດຕະການແນໃສ່ຊຸກຍູ້ການຮ່ວມມືດ້ານກົດໝາຍ ແລະຕຸລາການລະຫວ່າງບັນດາແຂວງຕິດກັບຊາຍແດນຫວຽດນາມ-ກໍາປູເຈຍ, ແບ່ງປັນບົດຮຽນປະຕິບັດວຽກງານຕຸລາການຢູ່ທ້ອງຖິ່ນ.\nທ່ານ ເລແທັ່ງລອງ ກ່າວຄໍາເຫັນທີ່ກອງປະຊຸມ. ພາບ: ທູຮັ່ງ.\nໃນໄລຍະຜ່ານມາ, ກະຊວງຍຸຕິທໍາ ແລະບັນດາທ້ອງຖິ່ນຂອງຫວຽດນາມ ຢູ່ເຂດຊາຍແດນຕິດກັບກໍາປູເຈຍ ໄດ້ມີຄວາມມານະພະຍາຍາມຫຼາຍຢ່າງໃນການແນະນໍາ, ຈັດຕັ້ງຜັນຂະຫຍາຍວຽກງານໂຄສະນາເຜີຍແຜ່ກົດໝາຍ, ໜູນຊ່ວຍດ້ານນິຕິກໍາ, ໄກ່ເກ່ຍຢູ່ຂັ້ນຮາກຖານໃຫ້ແກ່ປະຊາຊົນຢູ່ເຂດຊາຍແດນ, ໃນນັ້ນມີປະຊາຊົນກໍາປູເຈຍ. ຄຽງຂ້າງບັນດາໝາກຜົນຢ່າງຕັ້ງໜ້າ, ການພົວພັນຮ່ວມມືດ້ານກົດໝາຍ ແລະຕຸລາການກໍ່ຄືການສົມທົບກັນລະຫວ່າງກະຊວງ, ຂະແໜງຕຸລາການຂອງສອງປະເທດໃນການຜັນຂະຫຍາຍປະຕິບັດໜ້າທີ່ທີ່ຍັງມີຂໍ້ຄົງຄ້າງ, ຂໍ້ຈໍາກັດ, ບໍ່ສົມກັບຄວາມຕ້ອງການ, ຄວາມສາມາດບົ່ມຊ້ອນ ແລະການພົວພັນຮ່ວມມືມິດຕະພາບລະຫວ່າງສອງປະເທດຫວຽດນາມ-ກໍາປູເຈຍ.\nບັນຍາກາດທີ່ກອງປະຊຸມ. ພາບ: ທູຮັ່ງ.\nທີ່ກອງປະຊຸມ, ທ່ານ Ang Vong Vathana ຕີລາຄາສູງບັນດາໝາກຜົນທີ່ບັນລຸໄດ້ໃນກອງປະຊຸມຕຸລາການບັນດາແຂວງຕິດກັບຊາຍແດນຫວຽດນາມ-ກໍາປູເຈຍ ຄັ້ງທີ 1 ເຊິ່ງຈັດຕັ້ງຢູ່ແຂວງໄຕນີງ (ຫວຽດນາມ); ຫວຽດນາມ ແລະກໍາປູເຈຍ ຖືວ່າໃນຊຸມປີມໍ່ໆມານີ້ ການພົວພັນຮ່ວມມືລະຫວ່າງສອງປະເທດໃນຫຼາຍຂົງເຂດ, ພິເສດແມ່ນຂົງເຂດຕຸລາການບັນລຸໄດ້ຜົນງານສໍາຄັນຫຼາຍຢ່າງ, ປະກອບສ່ວນປົກປັກຮັກສາຄວາມເປັນລະບຽບຮຽບຮ້ອຍ, ຄວາມສະຫງົບປອດໄພລະຫວ່າງບັນດາແຂວງຕິດກັບຊາຍແດນຫວຽດນາມ-ກໍາປູເຈຍ.


ຄອບຄົວອົບພະຍົບ ທີ່ມີຊື່ສຽງສູງ ຢູ່ໃນສັງຄົມ ໄດ້ຮັບການປ່ອຍໂຕ ຈາກສູນກັກກັນຄົນເຂົ້າເມືອງໃນອອສເຕຣເລຍ\nແຟ້ມຮູບ-ແມ່ຍິງຄົນນຶ່ງຍ່າງຜ່ານຂໍ້ຄວາມທີ່ຂຽນໃສ່ຝາຂອງໂຮງແຮມ ເຊິ່ງເປັນສູນກັກກັນຜູ້ອົບພະຍົບ ໃນນະຄອນເມລເບິນ, ເມື່ອວັນທີ 24 ມີນາ 2022.\nລັດຖະບານພັກແຮງງານໃໝ່ຂອງອອສເຕຣເລຍ ໄດ້ມີການສົ່ງສັນຍານວ່າ ຈະບໍ່ມີການປ່ຽນແປງນະໂຍບາຍພື້ນຖານ ກ່ຽວກັບນະໂຍບາຍໃນການຂໍລີ້ໄພ, ເຖິງແມ່ນວ່າ ຈະມີການອະນຸຍາດໃຫ້ຄອບຄົວທະມິລ (Tamil) ທີ່ມີຊື່ສຽງສູງຢູ່ໃນສັງຄົມ ກັບຄືນໄປບ້ານເກີດທີ່ລັດຄວີນແລນ ລຸນຫຼັງທີ່ຖືກກັກຂັງມາເປັນເວລາ4ປີ ກໍຕາມ. ພວກເຂົາເຈົ້າຖືກຄວບຄຸມໂດຍເຈົ້າໜ້າທີ່ກອງກໍາລັງປະຈໍາຊາຍແດນໃນປີ 2018, ແລະກໍໄດ້ຕໍ່ສູ້ທາງດ້ານກົດໝາຍ ເພື່ອຮັກສາທ່າທີດັ່ງກ່າວຕັ້ງແຕ່ນັ້ນມາ. ພັກແຮງງານວາງແຜນທີ່ຈະປ່ຽນແປງບາງນະໂຍບາຍກ່ຽວກັບເລື້ອງຄົນເຂົ້າເມືອງຂອງລັດຖະບານທີ່ເປັນກາງອຽງຂວາຊຸດກ່ອນ, ແຕ່ມາດຕະການຊາຍແດນ ແລະການຄວບຄຸມໂຕທີ່ເຂັ້ມງວດນັ້ນ ແມ່ນຄາດວ່າຈະຍັງຄົງຄືເກົ່າ. ຟີລ ເມີເຊີ (Phil Mercer) ມີລາຍງານຈາກນະຄອນຊິດນີ, ທິບສຸດາ ມີລາຍລະອຽດມາສະເໜີທ່ານໃນອັນດັບຕໍ່ໄປ.\nເຊີນຮັບຟັງລາຍງານກ່ຽວກັບ ຜູ້ລີ້ໄພຊາວທະມິລທີ່ອາໄສຢູ່ໃນ ອອສເຕຣເລຍ\nຄອບຄົວ ນາເດຊາລິນກາມ (Nadesalingam), ໄດ້ຮັບການເປີດເຜີຍໃບໜ້າຢ່າງຫຼວງຫຼາຍກ່ຽວກັບນະໂຍບາຍທີ່ເຂັ້ມແຂງຂອງອອສເຕຣເລຍ ຕໍ່ຜູ້ອົບພະຍົບທີ່ພະຍາຍາມໜີເຂົ້າມາໃນປະເທດໂດຍທາງເຮືອ.\nຜູ້ເປັນພໍ່ແລະແມ່ ປຣີຍາ (Priya), ນາເດສ (Nades) ໄດ້ເດີນທາງມາຮອດ ອອສເຕຣເລຍເພື່ອຂໍລີ້ໄພແບບແຍກກັນ ໃນປີ 2012 ແລະປີ 2013 ຕາມລໍາດັບ. ໝູ່ເພື່ອນຂອງພວກເຂົາເຈົ້າກ່າວວ່າ ພວກເຂົາໜີຈາກສຣີລັງກາ ເນື່ອງຈາກຖືກກົດຂີ່ຂົ່ມເຫັງຢູ່ໃນຊົນກຸ່ມນ້ອຍຊາວທະມິລ (Tamil).\nພວກເຂົາໄດ້ແຕ່ງງານ ແລະມີລູກນໍາກັນສອງຄົນ, ລູກທັງສອງແມ່ນເກີດຢູ່ໃນອອສເຕຣເລຍ ແຕ່ບໍ່ໄດ້ສັນຊາດຂອງປະເທດນີ້.\nພວກເຂົາເຈົ້າອາໄສຢູ່ໃນເມືອງໄບໂລເອລາ (Biloela), ໂດຍມີໄລຍະຫ່າງຈາກນະຄອນບຣິສແບນ (Brisbane) ເຊິ່ງເປັນເມືອງຫຼວງຂອງລັດຄວີນແລນ 600 ກິໂລແມັດ.\nໃນເດືອນມີນາປີ 2018, ພວກເຂົາເຈົ້າຖືກກັກໂຕໂດຍພວກເຈົ້າໜ້າທີ່ຮັກສາຊາຍແດນຂອງອອສເຕຣເລຍ ລຸນຫຼັງທີ່ພໍ່ແມ່ຂອງຜູ້ປົກຄອງທັງສອງ ຖືກປະຕິເສດໂດຍລັດຖະບານອອສເຕຣເລຍ.\nເປັນເວລາເກືອບສອງປີ, ພວກເຂົາເຈົ້າຖືກຄວບຄຸມໂຕຢູ່ທີ່ສູນອົບພະຍົບໃນເກາະຄຣິສມາສ ເຊິ່ງເປັນດິນແດນຂອງອອສເຕຣເລຍໃນມະຫາສະມຸດອິນເດຍ, ກ່ອນທີ່ສະມາຊິກຄົນນຶ່ງຂອງຄອບຄົວນາເດຊາລິນກາມ ໄດ້ຖືກສົ່ງໄປຍັງເມືອງເພີດທ໌ (Perth) ທີ່ຢູ່ທາງທິດຕາເວັນຕົກຂອງອອສເຕຣເລຍ ສໍາລັບການປິ່ນປົວທາງການແພດແບບສຸກເສີນ.\nລຸນຫຼັງການປຸກລະດົມມາເປັນເວລາຫຼາຍປີ ສ່ວນໃຫຍ່ແມ່ນຜູ້ທີ່ອາໄສຢູ່ໃນເມືອງ ໄບໂລເອລາ, ທາງຄອບຄົວຈຶ່ງໄດ້ຮັບວີຊາໂດຍຊົ່ວຄາວຈາກລັດຖະບານໃໝ່ພັກແຮງງານຂອງອອສເຕຣເລຍ ເຊິ່ງຈະອະນຸຍາດໃຫ້ພວກເຂົາເຈົ້າອາໄສຢູ່ອອສເຕຣເລຍໄດ້ ຈົນເຖິງເວລາທີ່ຖານະຂັ້ນສຸດທ້າຍໃນການເຂົ້າເມືອງຂອງພວກເຂົາເຈົ້າໄດ້ມີການຕັດສິນໃຈ.\nນາງເອງເຈລລາ ຟຣີເດີຣິກສ໌ (Angela Fredericks), ປະຊາຊົນຜູ້ນຶ່ງທີ່ອາໄສຢູ່ເມືອງໄບໂລເອລາກ່າວວ່າ ທຸກຄົນຢູ່ໃນຊຸມຊົນພ້ອມທີ່ຈະໃຫ້ຄວາມຊ່ວຍເຫຼືອແກ່ຄອບຄົວຊາວທະມີລ ອີກຄັ້ງ, ເຊິ່ງນາງໄດ້ກ່າວວ່າ:\n“ນະເມືອງແຫ່ງນີ້ ເຊິ່ງໄດ້ລວມໂຕກັນອີກຄັ້ງ. ດັ່ງນັ້ນ, ຈຶ່ງມີການສະເໜີຫຼາຍໆຢ່າງກ່ຽວກັບທີ່ພັກອາໄສ, ໂອກາດຕ່າງໆໃນການເຮັດວຽກກ່ຽວກັບເຄື່ອງເຟີນີເຈີ, ແລະສິ່ງຕ່າງໆທັງໝົດເຫຼົ່ານັ້ນ. ສະນັ້ນ, ຄອບຄົວນີ້ຈະຕ້ອງໄດ້ຮັບການດູແລເອົາໃສ່ໃຈຢ່າງເຕັມທີ່ ແລະເບິ່ງແຍງພວກເຂົາເຈົ້າຈົນກວ່າພວກເຂົາຈະຊ່ວຍເຫຼືອ ຕົນເອງໄດ້, ເຊິ່ງຮູ້ດີວ່າ ພວກເຂົາເຈົ້າຈະບໍ່ໃຊ້ເວລາດົນເລີຍ.”\nນະໂຍບາຍຂອງລັດຖະບານພັກແຮງງານໃໝ່ແມ່ນໃຫ້ວີຊາຖາວອນ ແທນວີຊາຊົ່ວຄາວສໍາລັບຜູ້ຂໍລີ້ໄພທີ່ໄດ້ຖືກພົບວ່າເປັນຜູ້ຂໍລີ້ໄພຢ່າງແທ້ຈິງນັ້ນ. ບັນດານັກຊ່ຽວຊານກ່າວວ່າ ນະໂຍບາຍດັ່ງກ່າວສາມາດອະນຸຍາດໃຫ້ຜູ້ອົບພະຍົບທີ່ຈະຖືກສົ່ງກັບຄືນປະເທດຈໍານວນ 19,000 ຄົນ ອາໄສຢູ່ໃນອອສເຕຣເລຍໄດ້.\nແຕ່ໃນຂະນະດຽວກັນ ພັກແຮງງານກໍມີແຜນທີ່ຈະຮັກສາການປະຕິບັດງານ ຄຸ້ມຄອງອະທິປະໄຕຊາຍແດນ (Operation Sovereign Borders) ເຊິ່ງກໍ່ຕັ້ງຂຶ້ນໃນປີ 2013, ເພື່ອອະນຸຍາດໃຫ້ກອງທັບເຮືອໄດ້ດໍາເນີນງານຂັດຂວາງ ແລະປ້ອງກັນເຮືອທີ່ບັນທຸກຜູ້ອົບພະຍົບເຂົ້າມາໃນນ່ານນໍ້າຂອງອອສເຕຣເລຍ. ພ້ອມກັນນັ້ນ ກໍຍັງສະໜັບສະໜຸນການບັງຄັບໃຊ້ນະໂຍບາຍກັກກັນໄລຍະຍາວ ເຊິ່ງຮ້ອງວ່າ ‘ການມາເຖິງທີ່ບໍ່ໄດ້ຮັບອະນຸຍາດ’, ລວມເຖິງເດັກນ້ອຍທີ່ຈະຕ້ອງຖືກຄວບຄຸມໂຕ ໃນຂະນະທີ່ການອົບພະຍົບຂອງພວກເຂົາເຈົ້າໄດ້ຖືກປະເມີນຜົນ.\nຜູ້ຮຽກຮ້ອງທັງຫຼາຍ ຕ້ອງການໃຫ້ລັດຖະບານໃໝ່ໃນນະຄອນແຄນເບີຣາ ນໍາໃຊ້ວິທີການທາງດ້ານມະນຸດສະທໍາຫຼາຍຂຶ້ນ.\nທ່ານອາຣານ ມີລວາການາມ (Aran Mylvaganam) ຈາກສະພາຜູ້ອົບພະຍົບຊາວທະມີລ, ເຊິ່ງເປັນກຸ່ມໂຄສະນາກ່ຽວກັບຜູ້ອົບພະຍົບຊາວທາມີລກ່າວວ່າ ຄວາມເຫັນໃຈທີ່ສະແດງຕໍ່ຄອບຄົວນາເດຊາລິນກາມ ຄວນຂະຫຍາຍເພີ້ມອອກໄປສູ່ກຸ່ມຄົນທີ່ມີຄວາມສ່ຽງຕື່ມ, ເຊິ່ງທ່ານໄດ້ກ່າວວ່າ:\n“ມີຫຼາຍໆຄອບຄົວຄືກັນກັບ ປຣີຍາ ແລະນາເດສ ທີ່ອິດເມື່ອຍກັບຫົນທາງຕ່າງໆທາງກົດໝາຍ ແລະກໍອາໄສຢູ່ກັບຄວາມຢ້ານກົວທີ່ຈະຖືກສົ່ງກັບຄືນປະເທດ.”\nອອສເຕຣເລຍໄດ້ອອກວີຊາໃຫ້ແກ່ຜູ້ຄົນປະມານ 13,750 ຄົນໃນແຕ່ລະປີພາຍໃຕ້ໂຄງການຕ່າງໆທາງດ້ານມະນຸດສະທໍາ. ລັດຖະບານພັກແຮງງານກ່າວວ່າ ພວກເຂົາເຈົ້າຫວັງວ່າຈະເພີ້ມການຮັບເອົາຜູ້ອົບພະຍົບປະຈໍາປີມາເປັນປະມານ 27,000 ຄົນ.


ຂ່າວສານ ສະໝັກວຽກ ແບບຟອມຕ່າງໆ ກິດຈະກໍາ & ໂປຼໂມຊັນ ອີເມວ EN\nທະນາຄານ ການຄ້າຕ່າງປະເທດລາວ ມະຫາຊົນ\nຜະລິດຕະພັນ & ບໍລິການ\nຄຳຂວັນ ແລະ ເຄື່ອງໝາຍການຄ້າ\nສາຂາ ແລະ ໜ່ວຍບໍລິການ\nພະແນກຄຸ້ມຄອງຄວາມສ່ຽງ ແລະ ຕ້ານການຟອກເງິນ\nສິນເຊື່ອ ສິນເຊື່ອ | ທຄຕລ\nເປັນການໃຫ້ບໍລິການສິນເຊື່ອທີ່ມີໄລຍະເວລາຊຳລະເງິນຄືນ ພາຍໃນ ບໍ່ເກີນ 1 ປີ, ສິນເຊື່ອປະເພດນີ້ມີຈຸດປະສົງເພື່ອຊ່ວຍສະໜັບສະໜູນເງິນທຶນໃນການເສີມສ້າງສະພາບຄ່ອງທາງການເງິນຊື້ວັດຖຸດິບ, ອຸປະກອນ ຫຼື ຈ່າຍຄ່າແຮງງານ ແລະ ເງິນທຶນໝູນວຽນອື່ນໆ.\nເງິນກູ້ລ່ວງໜ້າ, ເງິນກູ້ເບີກເກີນບັນຊີ, ເງິນກູ້ແບບໝູນວຽນ, ໜັງສືສະໜັບສະໜູນທຶນ ແລະ ການຄໍ້າປະກັນຕ່າງໆ.\nຜູ້ກູ້ຢືມສາມາດກູ້ຢືມໄດ້3ສະກຸນເງິນ ກີບ, ໂດລາ, ບາດ (ຕາມສະກຸນເງິນລາຍຮັບຂອງຜູ້ກູ້ຢືມ)\nຜູ້ກູ້ຢືມຈະໄດ້ຮັບວົງເງິນສິນເຊື່ອຕາມຄວາມຕ້ອງການຂອງເງິນທຶນຕົວຈິງ ທີ່ຂຶ້ນກັບຄວາມສາມາດໃນການສ້າງກຳໄລໃນທຸລະກິດ, ມູນຄ່າຫຼັກຊັບຄໍ້າປະກັນ ແລະ ການພິຈາລະນາຂອງທະນາຄານ.\nສະກຸນເງິນ ແລະ ອັດຕາດອກເບ້ຍ\n9 7.25 7.25\n9.4 8.25 8.25\n9.75 9.25 9.25\nAAA: ແມ່ນລູກຄ້າທີ່ເຄີຍກູ້ຢືມນໍາ ທຄຕລ ມາກ່ອນ,ມີຄວາມຈິງໃຈໃນການຊຳລະໜີ້, ມີລະບົບການບໍລິຫານທີ່ດີ, ຫລັກຊັບຄໍ້າປະກັນພຽງພໍ ແລະ ປະຕິບັດໄດ້ຄົບເງື່ອນໄຂການອະນຸມັດຕາມສັນຍາໄດ້ຄົບຖ້ວນ.\nAA: ແມ່ນລູກຄ້າທີ່ຍັງບໍ່ມີປະຫວັດການກູ້ຢືມນຳ ທຄຕລ ມາກ່ອນ ຫຼື ມີປະຫວັດການກູ້ຢືມທີ່ດີນໍາ ທຄຕລ ມາກ່ອນ, ມີຄວາມຈິງໃຈໃນການຊຳລະໜີ້, ມີລະບົບການບໍລິຫານທີ່ດີ, ຫລັກຊັບຄໍ້າປະກັນພຽງພໍ.\nA: ແມ່ນລູກຄ້າທີ່ຍັງບໍ່ມີປະຫວັດການກູ້ຢືມນຳ ທຄຕລ ມາກ່ອນ ຫຼື ມີປະຫວັດການກູ້ຢືມທີ່ດີ ນຳ ທຄຕລ ມາກ່ອນແລ້ວ; ແຕ່ການປະຕິບັດເງື່ອນໄຂການອະນຸມັດ ຕາມສັນຍາຍັງບໍ່ຄົບຖ້ວນ, ຫລັກຊັບຄໍ້າປະກັນຍັງບໍ່ພຽງພໍ.\nສາມາດໃຫ້ຄວາມຮ່ວມມືໃນການພົວພັນກັບ ທຄຕລ ໃນທຸກກໍລະນີ.\nມີແຫຼ່ງລາຍຮັບແນ່ນອນ ແລະ ແຫຼ່ງລາຍຮັບຕ້ອງຈ່າຍຜ່ານ BCEL.\nເປັນບຸກຄົນ ຫຼື ນິຕິບຸກຄົນທີ່ເຊື່ອຖືໄດ້ ແລະ ດຳລົງຊີວິດຢູ່ ສປປ ລາວ.\nໃບທະບຽນອາກອນ ປີຫຼ້າສຸດ (ສຳເນົາ)\nໃບຢັ້ງຢືນການຮ່ວມທຶນ ຫຼື ຜູ້ຖືຮຸ້ນ ກໍລະນີມີການຮ່ວມທຶນ (ສຳເນົາ)\nໃບສະຫຼຸບຊັບສົມບັດ ( Download )\n( ກໍລະນີ ບ/ສ ມີປື້ມສະຫຼຸບຖານະການເງິນ ແລະ ສະຫຼຸບບັນຊີແມ່ນ (ສຳເນົາ)\nໃບສະຫຼຸບກຳໄລຂາດທຶນ ( Download ).\nການເຄື່ອນໄຫວບັນຊີເງິນຝາກ ຂອງປີຜ່ານມາ ແລະ ປະຈຸບັນ (ສຳເນົາ)\nບົດວິພາກ ເສດຖະກິດ ( ກໍລະນີໂຄງການໃໝ່ ຫຼື  ເປັນການຂະຫຍາຍທຸລະກິດ).\nເປັນການໃຫ້ບໍລິການສິນເຊື່ອທີ່ມີໄລຍະເລີ່ມແຕ່ 1 ປີ ຫາ5ປີ, ສິນເຊື່ອ ປະເພດນີ້ມີຈຸດປະສົງເພື່ອຊ່ວຍສະໜັບສະໜູນເງິນທຶນໝູນວຽນ ແລະ ທຶນຄົງທີ່ ເພື່ອເສີມສະພາບຄ່ອງທາງການເງິນໃຫ້ຫົວໜ່ວຍທຸລະກິດ ບໍໍ່ວ່າຈະເປັນທຶນ ຊື້ວັດຖຸດິບ, ອຸປະກອນ - ເຄື່ອງຈັກ, ຈ່າຍຄ່າແຮງງານ ແລະ ຂະຫຍາຍທຸລະກິດ.\nກຳນົດເວລາສິນເຊື່ອ: 1 ຫາ5ປີ\n9.25 7.75 7.75\n9.75 8.75 8.75\n10.00 9.75 9.75\nເປັນການໃຫ້ບໍລິການສິນເຊື່ອ ສຳລັບລູກຄ້າທີ່ຕ້ອງການລົງທຶນໃນຊັບສິນຄົງທີ່ທີ່ສູງກວ່າ5ປີຂຶ້ນໄປ ເຊັ່ນ: ຊື້ທີ່ດິນເພື່ອ ກໍ່ສ້າງໂຮງງານ ແລະ ອານຄານ, ຊື້ເຄື່ອງຈັກການຜະລິດເພື່ອຂະຫຍາຍທຸລະກິດ ແລະ ໂຄງການໄລຍະຍາວ ຄື: ໂຄງການກໍ່ສ້າງເຂື່ອນໄຟຟ້າ...\nຜູ້ກູ້ຢືມຈະໄດ້ຮັບວົງເງິນສິນເຊື່ອຕາມຄວາມຕ້ອງການຂອງເງິນທຶນຕົວຈິງ ທີ່ຂຶ້ນກັບຄວາມສາມາດໃນການສ້າງລາຍຮັບຂອງໂຄງການ, ມູນຄ່າຫຼັກຊັບຄໍ້າປະກັນ ແລະ ການພິຈາລະນາຂອງທະນາຄານ.\nກຳນົດເວລາສິນເຊື່ອ: ສູງກວ່າ5ປີ ຂຶ້ນກັບໂຄງການຕົວຈິງຂອງຜູ້ກູ້ຢືມ\n10 8.25 8.25\n10.25 9.25 9.25\n10.50 10.25 10.25\nມີກະແສເງິນສົດຜ່ານບັນຊີເງິນຝາກ ເຂົ້າ - ອອກ ປົກກະຕິ.\nເປັນບຸກຄົນ ຫຼື ນິຕິບຸກຄົນທີ່ເຊື່ອຖືໄດ້ ແລະ ດຳລົງຊີວິຢູ່ ສປປ ລາວ.\nເປັນການໃຫ້ບໍລິການສິນເຊື່ອ ແກ່ຜູ້ກູ້ຢືມສາມາດຖອນນໍາໃຊ້ເງິນກູ້ໄດ້ສູງກວ່າວົງເງິນຝາກກະແສລາຍວັນ, ແຕ່ບໍ່ເກີນວົງເງິນທີ່ໄດ້ຮັບ ການອະນຸມັດຈາກທະນາຄານ.ສິນເຊື່ອປະເພດນີ້ມີຈຸດປະສົງ ອໍານວຍຄວາມສະດວກທຶນໃຫ້ແກ່ຜູ້ກູ້ຢືມ ເພື່ອເປັນທຶນໝູນວຽນໃນທຸລະກິດ.\nວົງເງິນສຸງສຸດ 500 ລ້ານກີບ, 50,000 ໂດລາ, 1.2 ລ້ານບາດຫຼືຂຶ້ນກັບການພິຈາລະນາຂອງທະນາຄານ.\nກຳນົດເວລາສິນເຊື່ອ: ບໍ່ເກີນ 1 ປີ\nAAA, AA, A\n13 11.5 12\nເປັນການໃຫ້ບໍລິການສິນເຊື່ອ ທີ່ຜູ້ກູ້ຢືມຕ້ອງຊໍາລະຄືນພາຍໃນບໍ່ເກີນ3ເດືອນ ຈຸດປະສົງຂອງສິນເຊື່ອປະເພດນີ້ແມ່ນເພື່ອເສີມສ້າງສະພາບຄ່ອງໃຫ້ແກ່ຜູ້ກູ້ຢືມໃນຊ່ວງລໍຖ້າການໃດ້ຮັບເງິນ ຫຼື ການຊໍາລະສະສາງ.\nທ່ານຈະໄດ້ຮັບວົງເງິນສິນເຊື່ອຕາມຄວາມຕ້ອງການຂອງເງິນທຶນຕົວຈິງ ຫຼື ຂຶ້ນຈໍານວນເງິນທີ່ຈະໃດ້ຮັບຈາກການຊໍາລະສະສາງບໍ່ເກີນ 85%.\nກຳນົດເວລາສິນເຊື່ອ: ສູງສຸດ 03 ເດືອນ\nສິນເຊື່ອເພື່່ອການສົ່ງເສີມ ວິສາຫະກິດຂະໜາດນ້ອຍ ແລະ ກາງ ຕາມນະໂຍບາຍ ຂອງ ທຄຕລ:\nເປັນສິນເຊື່ອທີ່ນໍາໄປລົງທຶນ ໃນກິດຈະການສ່ວນຕົວ ແລະ ເປັນການຂໍສິນເຊື່ອເພື່ອເລີ່ມຕົ້ນທຸລະກິດ, ຂະຫຍາຍການລົງທຶນ ຫຼື ເປັນເງິນໜູນວຽນໃນກິດຈະການ ທີ່ສ້າງຕັ້ງຂື້ນ ແລະ ດໍາເນີນກິດຈະການຢ່າງຖືກຕ້ອງຕາມກົດໝາຍຂອງ ສປປ ລາວ ທີ່ເປັນລູກຄ້າ ທຄຕລ. ທຸກການປ່ອຍກູ້ຕ້ອງອິງໃສ່ມາດຖານການປະເມີນສິນເຊື່ອໂດຍມີການໄລ່ລຽງ.\nປະເພດຂອງສິນເຊື່ອ: ເງິນກູ້ເບີກເກີນບັນຊີ, ເງິນກູ້ປົກກະຕິ, ເງິນກູ້ແບບໜູນວຽນ ແລະ ອື່ນໆ.\nເປົ້າໝາຍຂອງສິນເຊື່ອ: ການຜະລິດສິນຄ້າ, ການຄ້າຂາຍ, ການບໍລິການ.\nໃບສະເໜີຂໍກູ້ຢືມເງິນ (ຕາມແບບຟອມຂອງ ທຄຕລ).\nສໍາເນົາ: ໃບທະບຽນວິສາຫະກິດ, ໃບທະບຽນອາກອນ (ປີປະຈຸບັນ), ໃບອະນຸຍາດອື່ນໆທີ່ກ່ຽວຂ້ອງ.\nສໍາເນົາ ຫຼັກຊັບຄໍ້າປະກັນ: ໃບຕາດິນຖາວອນ, ໃບຢັ້ງຢືນເງິນຝາກ.\n+856 21 219478\n+856 88 210223\n+856 86 211317\n+856 84 212171\n+856 81 211261\n+856 64 312239\n+856 61 213294\n+856 74 260022\n+856 71 260599\n+856 23 511689\n+856 23 212180\n+856 21 213205 - 135\n+856 21 771795 - 204\n+856 54 280112-13\n+856 51 212688\n+856 41 212 261\n+856 34 260014\n+856 38 211711\n+856 31 213205\n+856 36 210062\nຍ້າຍໄປລະບົບ BCEL i-Bank V.3\nອີເມວ ຫາ: bcelhqv@bcel.com.la\nທະນາຄານ ການຄ້າຕ່າງປະເທດລາວ ມະຫາຊົນ.


ເປີດການແຂ່ງຂັນກິລາບານເຕະ ແລະ ບານສົ່ງ ເພື່ອຄຳນັບຮັບຕ້ອນ ວັນພົບປະແລກປ່ຽນມິດຕະພາບຊາຍແດນຫວຽດນາມ - ລາວ\nຍສໝ - ໃນທ້າຍອາທິດທີ່ຜ່ານມາ, ຄະນະ ກຳມະການປະຊາຊົນເທດສະບານເມືອງລາວບາວ (ເມືອງເຮືອງຫວ໋າ, ແຂວງກວ້າງຈິ) ປະສານສົມທົບ ກັບ ຄ້າຍທະຫານ ປ້ອງກັນຊາຍແດນດ່ານສາກົນລາວບາວ, ກອງບັນຊາການທະຫານຊາຍແດນແຂວງກວ້າງຈິ ໄດ້ຈັດພິທີເປີດການແຂ່ງຂັນບານເຕະ ແລະ ບານສົ່ງຊາຍ ເພື່ອຄຳນັບຮັບຕ້ອນ ລາຍການ-ການພົບປະແລກປ່ຽນ ມິດຕະພາບຊາຍແດນ ຫວຽດນາມ - ລາວ ປີ 2019 ແລະ ສະເຫຼີມສະຫຼອງວັນສ້າງຕັ້ງເທດສະບານເມືອງລາວບາວຄົບຮອບ 25 ປີ (1 ສິງຫາ 1994 - 1 ສິງຫາ 2019).\nຄະນະກຳມະການຈັດຕັ້ງພິທີໄດ້ມອບດອກໄມ້ໃຫ້ບັນດາຫົວໜ່ວຍ ທີ່ເຂົ້າຮ່ວມການແຂ່ງຂັນບານສົ່ງຊາຍ ແລະ ເຕະບານ. (ພາບ: ເທື່ອວັນ)\nການແຂ່ງຂັນກິລາບານເຕະຊາຍ ແລະ ບານສົ່ງຊາຍ ໄດ້ດຶງດູດເອົາບັນດາທີມນັກກິລາເຕະບານເຂົ້າຮ່ວມ ເຖິງ6ທິມ ແລະ ບານສົ່ງອີກ6ທີມ, ເຊິ່ງມາຈາກບັນດາຫ້ອງການ ກໍ່ຄືຫົວໜ່ວຍຕ່າງພາຍໃນເມືອງເຊິ່ງປະກອບມີ: ທີມຈາກດ່ານ ສາກົນແດນສະຫວັນ, ຄ້າຍ ຕຳຫຼວດດ່ານຊາຍແດນສາກົນແດນສະຫວັນ (ເມືອງເຊໂປນ ແຂວງສະຫວັນນະເຂດ, ປະເທດລາວ), ດ່ານສາກົນລາວບາວ, ດ່ານຊາຍແດນສາກົນລາໄລ, ເມືອງລາວບາວ, ຕາແສງ ເຕິນແທັ່ງ (ເມືອງ ເຮືອງຫວ໋າ).6ທີມ ແບ່ງອອກ ເປັນ3ສາຍ, ແຂ່ງຂັນແບບພົບກັນໝົດ,2ທີມ ອັນດັບ2ຈະຊີງຂັນລາງວັນທີ 3-4,2ທີມ ທີໜຶ່ງຈະຊີງລາວັນຊະນະເລີດ ແລະ ຮອງຊະນະເລີດ.\nພາຍຫຼັງພິທີເປີດ ທີມດ່ານສາກົນລາວບາວ ພົບກັບ ທີມເທດສະບານເມືອງລາວບາວ. (ພາບ: ເທື່ອວັນ)\nການແຂ່ງຂັນບານເຕະ ຈະດຳເນີນໄປ ແຕ່ວັນທີ 25-27 ກໍລະກົດ, ການແຂ່ງຂັນບານສົ່ງແມ່ນແຕ່ ວັນທີ 28 ແລະ 29 ກໍລະກົດ. ເມື່ອສິ້ນສຸດການແຂ່ງຂັນ, ຄະນະຈັດຕັ້ງພິທີຈະມອບ ທຸງປະເພດທີ 1, ທີ 2, ແລະ3ໃຫ້ທີມທີ່ມີຜົນການແຂ່ງຂັນດີທີ່ສຸດ.\nການແຂ່ງຂັນກິລາບານເຕະ, ບານສົ່ງ, ວັນພົບປະແລກປ່ຽນມິດຕະພາບຊາຍແດນຫວຽດນາມ - ລາວ